Iэзагъ, цIыфышIугъ… | Адыгэ Макъ\nЩылэ мазэм и 9-м Джэджэ районым икъоджэ псэупIэу Дондуковскэм дэт участковэ сымэджэщым зэIукIэу щыкIуагъэм осышхо къызэресыщтыгъэм емылъытыгъэу цIыфыбэ къыщызэрэугъоигъагъ. Мы IэзэпIэ учреждением илъэс 25-м къыкIоцI иврач шъхьэIащтыгъэу, зэлъашIэрэ хирургэу Iазэщыкъ Хьасанбый къызыхъугъэ мафэм тефэу ШIэжь пхъэмбгъу къыщыфызэIуахыгъ.\nВрачыр зышIэщтыгъэ, зылъытэщтыгъэ цIыфэу Iофтхьабзэм къекIолIагъэр макIэп, гущыIэ дэхаби къыфаIуагъ: Адыгэ Республикэм псауныгъэр къэухъумэгъэнымкIэ иминистрэ игуадзэу ЕмтIылъ Оксанэ, Къэралыгъо Советым — Хасэм идепутатэу, акционер обществэу «Дондуковскэ элеватор» зыфиIорэм игенеральнэ директорэу Болэкъо Мыхьамэт, Афыпсыпэ дэт клиникэу Шъэумэн Хьазрэт ыцIэ зыхьырэм иврач шъхьаIэу, Урысые Федерацием изаслуженнэ врачэу, Адыгэ Республикэм инароднэ врачэу Жэнэ Аскэр, мыжъобгъум тетыщтхэм ягъэхьазырын дэлэжьэгъэ скульпторэу Ольга Яковлевар, зишIэжь агъэлъапIэрэм Iоф къыдэзышIагъэхэр, иныбджэгъухэр, игупсэхэр, Дондуковскэм щыпсэухэрэр.\nIазэщыкъ Хьасанбый щыIэныгъэ гъогу дахэу къыкIугъэм игъэкIотыгъэу къытегущыIагъэх. Ар 1931-рэ илъэсым щылэ мазэм и 9-м къуаджэу Хьакурынэхьаблэ къыщыхъугъ. Ятэу Щэбанэ къупшъхьэ узхэмкIэ зэлъашIэрэ Iазэу щытыгъ. Дзэ къулыкъум ыуж Хьасанбый Краснодарскэ кIэлэегъэджэ институтым физкультурэмрэ спортымрэкIэ ифакультет чIахьи щеджагъ. Охътэ гъэнэфагъэрэ ащ Iоф ришIагъэу ятэжъхэм ясэнэхьатэу Iэзэныр ыгукIэ къыхихи, медицинэ институтэу Красноярскэ дэтым 1961-рэ илъэсым чIэхьагъ. Ар къызеух нэужым Красноярскэ краим ит къалэу Ужур IофшIэныр щыригъэжьагъ.\nАдыгеим къызегъэзэжьым, чIыпIэ зэфэшъхьафхэм ащылэжьагъ. Адыгэ хэку сымэджэщым хирургэу илъэс 12-рэ Iутыгъэу автомобиль зэутэкIым хафи ипсауныгъэ зэщыкъуагъ. Ынэхэм къазэращыкIагъэм къыхэкIыкIэ хирург сэнэхьатыр ыгъэтIылъынэу хъугъэ.\nДондуковскэ участковэ сымэджэщым иврач шъхьаIэу агъэнафи, илъэс пчъагъэрэ Iоф щишIагъ. Iофтхьабзэм къыщыгущыIэгъэ пстэуми зэрэхагъэунэфыкIыгъэмкIэ, станицэм ыкIи ащ къыпыщылъ псэупIэхэм адэсхэм игъом медицинэ IэпыIэгъу тэрэз агъотыным Iазэщыкъ Хьасанбый кIочIабэ хилъхьагъ. Сымэджэщыр материальнэу ыкIи IофышIэхэмкIэ зэтыригъэпсыхьан ылъэкIыгъ. Ары пакIошъ, IэзапIэр зычIэтыщт унакIэ афаригъэшIыгъ. Станицэу Дондуковскэм Iазэщыкъыр зэрымыхьэгъэ унагъо дэсэп аIо. ЦIыфхэм къызэраIорэмкIэ, ар врачэу Тхьэм къыгъэхъугъ.\nГухэкI нахь мышIэми, 2007-рэ илъэсым шышъхьэIум и\n30-м ар дунаим ехыжьыгъ. Хьасанбый Дондуковскэм ицIыф гъэшIуагъэщтыгъ, а цIэм рыгушхощтыгъ. ЦIыфхэм лъытынэгъэу, шъхьэкIэфэныгъэу къыфашIыгъэр ащ къыгъэшъыпкъэжьыгъэу ылъытэщтыгъ.\nДондуковскэ къоджэ псэупIэм иадминистрацие ипащэу Николай Бровиным Хьасанбый ыIощтыгъэр ыгу къэкIыжьыгъ: «Сымаджэ пэпчъ уиIахьылым узэрэфыщытыщтым фэдэу фыщыт. Сабыймэ уапашъхьэ исыр — о уикIэлэцIыкIоу къызышIогъэшI. Ныбжь хэкIотагъэ иIэмэ къыотIысылIагъэм — уятэ е уянэ фэдэу дэзекIу».\nЗэлъашIэрэ врач IэпэIасэу Жэнэ Аскэри игукъэкIыжьхэмкIэ Iофтхьабзэм къекIолIагъэхэм адэгощагъ: «Iазэщыкъ Хьасанбый сэщ нахьыжъыгъ нахь мышIэми, Iоф дэсшIэнэу синасып къыхьыгъ. Синыбджэгъу благъэхэм ащыщыгъ, бэрэ тызэIукIэщтыгъ. Мы станицэми бэрэ сыкъыфакIощтыгъ. Зэпымыоу Хьасанбый ипчъэ Iухьэ-IукIыгъ. Сэмэркъэур къебэкIэу, дахэу зэрапэгъокIыщтыгъэм цIыфхэр зэрищалIэщтыгъэх».\nЫшэу СултIани врач сэнэхьатыр къыхихыгъагъ, къупшъхьэхэм яIазэщтыгъ. Ащ ишIуагъэкIэ протезхэр зыщашIыхэрэ кабинет республикэм иIэ хъугъэ. ГухэкIми, блэкIыгъэ гъэмафэм ащ идунай ыхъожьыгъ. Хьасанбый ыкъоу Геннадий врач сэнэхьатыр къыхихыгъэп, шIэныгъэлэжь ыкIи кIэлэегъаджэ хъугъэу Мыекъопэ къэралыгъо технологическэ университетым Iут. Философие шIэныгъэхэмкIэ доктор.\n— Непэ сятэ шъхьэкIафэ, лъытэныгъэ фэзышIэу къекIуалIагъэхэм пстэуми «тхьашъуегъэпсэу» ясэIо, — къыIуагъ Iазэщыкъ Геннадий. — ШIэжь пхъэмбгъум икъызэIухын зиIахьышIу хэзылъхьагъэхэми лъэшэу сафэраз.\nIазэщыкъ Хьасанбый псаугъэмэ, щылэ мазэм и 9-м ыныбжь илъэс 87-рэ хъущтыгъэ. Ащ тефэу депутатхэм янароднэ Совет иунашъокIэ Дондуковскэ участковэ сымэджэщым ШIэжь пхъэмбгъу къыщыфызэIуахыгъ. Къэзэрэугъоигъэхэм къэгъагъэхэр ащ кIэралъхьагъэх.


Home » Adyghe » 27 Revelation » 12\nposted by derDaniel on Tue, 11/23/2010 - 11:28\nЕтІанэ уашъом нэшэнэ гъэшІэгъонышхо горэ къыщылъэгъуагъ: бзылъфыгъэ горэу тыгъэр шъуашэу зыщыгъэу, зылъакъохэр мазэм тетхэу, зышъхьэ телъ танджым жъогъо пшІыкІутІур тетэу къэлъэгъуагъ. 2Бзылъфыгъэр лъэрмыхьэу щытыгъ ыкІи сабый къыфэхъу зэхъум, къинышхо хэфагъэти, куощтыгъ. 3ЕтІанэ нэмыкІ нэшэнэ гъэшІэгъон горэ уашъом къыщылъэгъуагъ: блэгъожъ ин плъыжьэу, шъхьибл зыпытэу, бжъэкъуипшІыри зыте-\n11:19 зэзэгъыныгъэр къэзыгъэлъагъорэ пхъуантэр – а пхъуантэр Тхьэм иунэшхо чІэт Унэ КІоцІэу анахь ЛъапІэм чІэтыгъ. Еплъ Пачъыхьэхэм якъэбархэр зэрыт апэрэ тхылъым (3-я Царств) 8:1-6.\n11:19 пчыкІэ – шыблэм инэфынэ ары.\nтыр къэлъэгъуагъ. Шъхьэ пэпчъ зы тандж телъыгъ. 4ЫкІэкІэ жъуагъохэм азыщанэ уашъом къыщырилъэшъуажьи, чІылъэм къыридзыхыгъэх. Блэгъожъыри бзылъфыгъэу сабый къызфэхъущтым ыпашъхьэ къиуцуагъ, сабыир къызэрэхъоу ыдырыным пае. 53ы кІэлэхъу къыфэхъугъ. Ащ дунаем тет лъэпкъ пстэури гъучІ бэщкІэ ыгъэІорышІэнэу щытыгъ. А сабыир Тхьэмрэ Тхьэм итІысыпІэ лъапІэрэ адэжь даІэтэягъ. 6Бзылъфыгъэм кІитхъужьи, шъоф нэкІым Тхьэм ащ щыфигъэхьазырыгъэ чІыпІэм кІуагъэ. Ащ мэфэ минрэ шъитІурэ тІокІищырэ щагъэшхэщт.\n7Уашъом зао щыхъугъ. Михаилрэ* ащ имэлэІичхэмрэ блъэгъожъым езэуагъэх, блэгъожъыри ащ имэлэІичхэри ахэмэ къязэожьыгъэх. 8Блэгъожъыр Михаил пырикъугъэп, уашъомкІи блэгъожъымрэ имэлэІичхэмрэ чІыпІэ къафэнэжьыгъэп. 9Блэгъожъ иныр чІылъэм къырадзыхыгъ – иблысэу ыкІи шэйтанэу зыфаІорэ блэжъэу дунаем тет цІыф пстэури дэзыхьыхырэр ары. Ари ащ имэлэІичхэри чІылъэм къырадзыхыгъэх.\n10ЕтІанэ уашъом мэкъэшхо горэ къиІукІи, мырэущтэу къыІоу зэхэсхыгъ:\n«Джы тымыкІодэу ти Тхьэ тыкъигъэнэжьыгъ.\nДжы ти Тхьэ илъэкІыныгъэшхорэ итетыгъошхорэ къэлъэгъуагъэх,\nТхьэм и Христос ыкІочІэшхуи къэлъэгъуагъ.\nСыда пІомэ тшыхэр зыгъэмысэу,\nТхьэм ыпашъхьэ чэщи мафи ахэр щызыгъэмысэрэр\nчІылъэм къырадзыхыгъ. 11 Тшыхэр Шъынэм лъэу кІэкІыгъэмкІи,\nТхьэм игущыІэхэм шыхьат зэрафэхъугъэхэмкІи,\nАхэр лІэныгъэм игъунэгъу хъугъэхэми,\nежьхэм апсэхэм ашъхьасыгъэхэп. 12Арышъ, шъо, уашъохэри,\nшъо, уашъохэм ащыпсэухэрэри, шъугушІу!\nАу шъо, чІыри хыри, сыхьатмыгъо шъуежьагъэх,\nсыда пІомэ иблысыр къышъуфехыгъ.\nГубжыныгъэшхо ыгу илъ,\nсыда пІомэ ежь къыфэнэжьырэ уахътэр\nзэрэмакІэр ешІэшъ ары».\n12:7 Михаил – апэрэ мэлэІичхэм ащыщ.\n13Блэгъожъым ежь чІылъэм къызэрэрадзыхыгъэр зелъэгъум, кІэлэхъур къызфэхъугъэ бзылъфыгъэм ыуж ихьагъ. 14Бгъэшхом ытэмитІу бзылъфыгъэм къыратыгъэх, блэжъым ыпашъхьэ икІыжьынышъ, Тхьэм шъоф нэкІым щыфигъэхьазырыгъэ чІыпІэм быбыным пае. Ащ илъэсищырэ ныкъорэм* а бзылъфыгъэр щагъэшхэщт. 15Ащ дэжьым бзылъфыгъэр псым ригъэхьыным пае, псыхъом фэдэу блэжъым ыжэ псыр къыдиутхыгъ. 16Ау чІыр бзылъфыгъэм дэІэпыІи, ыжэ зэІуихи, блэгъожъым ыжэ къыдиутхыгъэ псыхъор ришъугъ. 17Джащыгъум блэгъожъыр бзылъфыгъэм лъэшэу фэгубжи, бзылъфыгъэм къытехъукІыгъэ нэмыкІ бынхэу иІэхэм язэонэу кІуагъэ, Тхьэм иунашъохэр зыгъэцакІэхэрэри Исус Христос шыхьат фэхъухэрэри ары.


Тыгъэгъазэм къыздихьыгъэх | Адыгэ Макъ\nАпэрэ кIымэфэ мазэм къыщегъэжьагъэу кIуачIэ зиIэ хъугъэ хэбзакIэхэр нахьыбэмкIэ зыфэгъэхьыгъэхэр автомобилистхэр ары.\nУрысыем иавтостраховщикхэм я Союз къыгъэхьазырыгъэ узыгъэгъозэрэ тхылъыкIэм (справочникым) къызэриIорэмкIэ, ОСАГО-м иполис зыгъэфедэрэ автомобилистхэм ямашинэ къызыкъутэкIэ, ащ халъхьащт пкъыгъохэр джы нахь лъапIэу къащэфыщтых. Уасэхэм проценти 6,5-рэ къахагъэхъуагъ.\nТыгъэгъазэм иапэрэ мафэ къыщегъэжьагъэу мэзаем иаужырэм нэс автомобиль зиIэхэм зэкIэми гъэмэфэ щэрэхъхэр кIымафэхэмкIэ зэблахъунхэ фае. ЩэрэхъиплIыри зэблэзымыхъугъэу ыкIи унашъор зымыгъэцэкIагъэу къагъэуцурэм тазырэу сомэ 500 рагъэтыщт.\nАпэрэ кIымэфэ мазэм къыздихьыгъэ хэбзакIэхэм ащыщ водительхэм машинэр зэрафэнымкIэ фитыныгъэр (правахэр) къаIахыжьыщтмэ е ятранспорт регистрацие арагъэшIыщтмэ джы МФЦ-м зыфагъазэми зэрэхъущтыр. ЯщыкIэгъэ тхылъхэр цIыфхэм къафагъэхьазырынхэу ахэм фитыныгъэ яIэ хъугъэ. Ащ фэдэ шIыкIэм ишIуагъэ къэкIомэ апэу Татарстан щауплъэкIущт, цIыфхэм агу рихьымэ, илъэсыкIэм иапэрэ мафэ къыщегъэжьагъэу нэмыкI чIыпIэхэми ащагъэфедэщт.\nКъалэу Москварэ Татарстанрэ ягъогухэм автомобилым ируль цIыф кIэрымысэу, машинэр ежь-ежьырэу кIоу тыгъэгъэзэ мазэм щыплъэгъун плъэкIыщт. Экспериментым машини 100 фэдиз хагъэлажьэ. Ахэм тамыгъэу «А-р» щэнэбз плъыжьым ыкIоцI итэу атегъэпкIэгъэщт. Машинэхэм тестхэр арагъэкIуфэкIэ водителыр рулым кIэрымысыми, салоным исыщт. Автомобилым ичъэн ошIэ-дэмышIэу къызэщыкъомэ, псынкIэу рулым кIэрытIысхьаным ар фэхьазырыщт.\nНэбгырэ пэпчъ страховать зэрашIыгъэр къэзыушыхьатырэ медицинскэ полис иI. Ахэр полисыкIэхэмкIэ зэблэзымыхъугъэхэр тыгъэгъазэм и 1-м къыщегъэжьагъэу щылэ мазэм и 1-м нэс ежэнхэ фае. Ащ пае къэмынэу сымэджэщхэм е поликлиникэхэм зафагъазэмэ, врачхэр къыщяплъынхэ фае.\nМазэм ыкIэм къыщегъэжьагъэу чIыпIэ зыгъэIорышIэжьыпIэхэм фитыныгъэ къаратыгъ цIыфхэм зэдагъэфедэрэ чIыпIэхэм машинэ гъэуцупIэхэр къащызэIуахынхэу. Ау унэ зэтетхэм а чIыпIэхэр апэблэгъащэхэмэ ыкIи цIыфэу щыпсэухэрэр къемызэгъыхэмэ, администрацием ахэм яшIоигъоныгъэхэр къыдилъытэнхэу щыт.\nТыгъэгъазэм и 8-м къыщегъэжьагъэу медицинэ-социальнэ ушэтынхэр зышIырэ комиссиехэм арахьылIэрэ тхылъхэр агъэхьазырыхэ хъумэ, екIолIакIэхэр агъэфедэхэу рагъэжьэщт.


КъулыкъушIэхэм афэгушIуагъ | АДЫГЭ ДУНАЙ | АДЫГЭ ДУНАЙ | АиФ Адыгея\nУрысые Федерацием хэгъэгу кIоцI IофхэмкIэ икъулыкъухэм яIофышIэ и Мафэ фэгъэхьыгъэ зэхахьэу тыгъуасэ щыIагъэм хэлэжьагъ ыкIи зимэфэкI хэзыгъэунэфыкIыхэрэм къафэгушIуагъ Адыгэ Республикэм и ЛIышъхьэу КъумпIыл Мурат.\nIофтхьабзэм хэлэжьагъэх АР-м и Къэралыгъо Совет —Хасэм и Тхьаматэу Владимир Нарожнэр, федеральнэ инспектор шъхьаIэу Сергей Дрокиныр, АР-м и Апшъэрэ хьыкум итхьаматэу Трахъо Аслъан, республикэм ипрокурор шъхьаIэу Игорь Шевченкэр, щынэгъончъэнымкIэ федеральнэ къулыкъум и ГъэIорышIапIэу шъолъырым щыIэм ипащэу Виктор Шаменковыр, УФ-м и Следственнэ Комитет иследственнэ ГъэIорышIапIэ ипащэу Александр Глущенкэр, нэмыкIхэри.\nАР-м и ЛIышъхьэ пэублэ псалъэ къышIызэ, мы къулыкъум зищыIэныгъэ гъогу езыпхыгъэ пстэуми, ветеранхэм ямэфэкIкIэ афэгушIуагъ, гущыIэ дэхабэ апигъохыгъ. Рэхьатныгъэр ыкIи хэбзэгъэуцугъэр къаухъумэхэзэ ахэм яIофшIэн зэрэзэхащэрэм, щытхъу хэлъэу япшъэрылъхэр зэрагъэцакIэхэрэм мэхьанэшхо иIэу ылъытагъ. ЦIыфхэм ящынэгъончъагъэ ухъумэгъэным, бзэджэшIагъэхэм апэшIуекIогъэным зищыIэныгъэ гъогу езыпхыгъэ лIэуж пэпчъ ежь илъэхъанэкIэ лIыхъужъхэр бэу къызэрэхэкIыхэрэр хигъэунэфыкIыгъ.\n— Мы мэфэкI мафэм къулыкъум иветеранхэм анахьэу сафэгушIомэ сшIоигъу. Опытэу аIэкIэлъымкIэ ахэр ныбжьыкIэхэм адэгуащэх, къыткIэхъухьэхэрэ лIэужхэм яхэгъэгу шIу алъэгъоу пIугъэнхэм пылъых. Министерствэм иIофышIэхэм япшъэрылъхэр зэрифэшъуашэу зэрагъэцакIэхэрэм ишIуагъэкIэ, республикэм бзэджэшIагъэу щызэрахьэхэрэм япчъагъэ нахь макIэ мэхъу, а къэгъэлъэгъонымкIэ къэралыгъом ишъолъыр анахь дэгъухэм тащыщ. Мы илъэсыр пштэмэ, республикэм бзэджэшIагъэ щызэрамыхьагъэу мэфитIу къыхэкIыгъ, ащ фэдэ щысэхэр нахьыбэу тиIэнхэ фае. Ведомствэм игъэхъагъэхэм къащымыкIэу ыпэкIэ лъыкIотэным, къулыкъум имэхьанэ зыкъегъэIэтыгъэным пылъын фае. УФ-м и Президентэу Владимир Путиным къызэрэхигъэщэу, полицием хэтхэм непэрэ щыIакIэм диштэхэрэ шIэныгъэ куухэр аIэкIэлъынхэ, техникэм, оборудованием Iоф арашIэшъун фае. Ау шIуагъэ къытэу мы къулыкъур хьыгъэным ылъэпсэ шъхьаIэу сыдигъуи щытыгъэр ыкIи щытыр поли-цием зищыIэныгъэ гъогу езыпхыгъэм шъыпкъагъэ, зэфагъэ хэлъыныр, иIофшIэн фэшъыпкъэныр ары. АщкIи, цIыфхэм яфитыныгъэхэр ухъумэгъэнхэмкIи, нэмыкI лъэныкъохэмкIи шъуипшъэрылъхэр зэрифэшъуа-шэу жъугъэцэкIэнхэу республикэм щыпсэухэрэр къышъущэгугъых. Ныбджэгъу лъапIэхэр, шъуимэфэкIкIэ шъори, шъуигупсэхэми сышъуфэгушIо, псауныгъэ пытэ шъуиIэу, шIоу щыIэр зэкIэ къыжъудэхъунэу сышъуфэлъаIо, — къыIуагъ КъумпIыл Мурат.\nАР-м хэгъэгу кIоцI IофхэмкIэ иминистрэу Владимир Алай гущыIэр зештэм, иIофшIэгъухэм, къулыкъум иветеранхэм рэзэныгъэ гущыIэхэмкIэ закъыфигъэзагъ. Федеральнэ ведомствэм ипащэу Владимир Колокольцевыр къызэрафэгушIорэр зэрыт тхыгъэм къеджагъ. Илъэс 300-кIэ узэкIэIэбэжьмэ зэхащэгъэ къулыкъум щытхъу хэлъэу ипшъэрылъхэр непи зэригъэцакIэхэрэр, къэралыгъом хэхъоныгъэхэр ышIынхэм иIахьышIу зэрэхэлъыр къыIуагъ. Адыгеим хэгъэгу кIоцI Iоф-хэмкIэ и Министерствэ иIофшIэн изэфэхьысыжьхэм закъыфэбгъазэмэ, узэрыгушхон, щысэ зытепхын плъэкIыщтхэ къэгъэлъэгъонхэр зэриIэхэр министрэм къыхигъэщыгъ. Полицием икъулыкъушIэхэм цIыфхэм цыхьэ къафашIыныр, бзэджашIэхэм апэшIуекIогъэныр, рэхьатныгъэр ыкIи законыр укъуагъэ мыхъуным Iоф дэшIэгъэныр — джары пстэуми анахь шъхьаIэу зигугъу къышIыгъэр.\nПолицием иIофышIэхэу къулыкъур ахьызэ бзэджашIэхэм апэуцужьыхи, зыпсэ зыгъэтIылъыгъэхэр тщыгъупшэхэ зэрэмыхъущтхэр, ахэм лIыхъужъныгъэу зэрахьагъэр егъашIэм тыгу зэрилъыщтыр министрэм къыIуагъ. Ахэм яшIэжь агъэлъапIэзэ къэзэрэугъоигъэхэр зы такъикърэ афэшъыгъуагъэх.\nАР-м и Къэралыгъо Совет — Хасэм, щынэгъончъэнымкIэ федеральнэ къулыкъум ыкIи Следственнэ Комитетым я ГъэIорышIапIэхэм ярэзэныгъэ тхылъхэр полицием икъулыкъушIэхэм ащыщхэм афагъэшъошагъэх, ахэм афэгушIуагъэх. Джащ фэдэу ведомственнэ тын лъапIэхэр, щытхъуцIэхэр, медальхэр нэбгырэ заулэмэ аратыжьыгъэх. КIэлэцIыкIухэм азыфагу щызэхащэгъэ зэнэкъокъоу «Сянэ-сятэхэм полицием Iоф щашIэ» зыфиIорэм щатекIуагъэхэм шIухьафтынхэр афагъэшъошагъэх.\nАпшъэрэ шапхъэхэм адиштэщт →


Ным и Мафэ хагъэунэфыкIыгъ | Адыгэ Макъ\nНым и Мафэ хагъэунэфыкIыгъ\nПсэупIэу Шъхьафит дэт тхылъеджапIэм щырагъэкIокIыгъэ пчыхьэзэхахьэу «Сэ сянэ зэкIэми анахь дэгъу» зыфиIорэр гъэшIэгъонэу кIуагъэ. Къызэхэхьагъэхэм янэхэм зэрафэразэхэр араIо ашIоигъуагъ.\nНым и Мафэ фэгъэхьыгъэ мэфэкIым хэлэжьагъэхэм зэнэкъокъухэр, усэхэр, хырыхыхьэхэр къяжэщтыгъэх. Джащ фэдэу янэхэм япортретхэр къэзышIыгъэхэ кIэлэцIыкIухэр къэгъэлъэгъонхэм ахэлэжьагъэх. Хэти исурэт анахь дахэу зэрэхъущтым пылъыгъ.\nНыхэу пчыхьэзэхахьэм къекIолIагъэхэм афагъэхьазырыгъэ гу сурэтхэм гущыIэ фабэхэр атетхагъэхэу тхылъеджапIэм иIофышIэхэм аратыгъэх. Ныхэр зыдэщыIэхэм сыдигъуи щыфаб ыкIи щыбэрэчэт.


ᐉ Ржачные поздравления коллегам на новый год. Поздравления с новым годом семье. Короткое поздравление с новым - ufa-prazdnik.ru\n1 Ржачные поздравления коллегам на новый год. Поздравления с новым годом семье. Короткое поздравление с новым\n1.2 Ржачные поздравления коллегам на новый год. Поздравления с новым годом семье. Короткое поздравление с новым\nРжачные поздравления коллегам на новый год. Поздравления с новым годом семье. Короткое поздравление с новым Ссылка на основную публикацию


Адыгэ Хэку Таймс: Адыгэ Республикэ: Японием къикIыгъэ шIэныгъэлэжьхэм Адыгэхэмрэ Японхэмрэ зэрагъапщэх\nАдыгэ Республикэ: Японием къикIыгъэ шIэныгъэлэжьхэм Адыгэхэмрэ Японхэмрэ зэрагъапщэх\nЯпонием къикIыгъэхэм лъэпкъ гупшысэу къаIэтыгъэр зы илъэскIи зэшIопхын плъэкIыщтэп. Ар къыдэтлъытэзэ, зэхахьэу зыхэлэжьагъэхэм еплъыкIэу афытиIэр зэфэтхьысыжьы тшIоигъу. ШIэныгъэлэжьэу Ицудзи Тангику, музыкэм пыщагъэу Чика Шинохара лъэпкъ зэфэшъхьафхэр искусствэм ыбзэкIэ зэдагъэгущыIагъэх.\nХэгъэгу чыжьэм къикIыгъэхэм апэрэу уаIукIэмэ, сэламым нэмыкIэу сыда зэдэгущыIэгъур къызыщебгъажьэмэ нахьышIур? Лъэпкъ искусствэм щызэлъашIэрэ ГъукIэ Замудин къызэриIуагъэмкIэ, Японием къикIыгъэхэр адыгэхэм афэдэх, псынкIэу уагурыIощт.\nИцудзи Тангику урысыбзэр ешIэ. Хоккайскэ университетым идоцент, филологием пыщагъ. ЯпчъагъэкIэ бэ мыхъурэ лъэпкъэу айнхэм, чIыпIэрыс лъэпкъхэм ятарихъ, якультурэ, яшэн-хабзэхэр зэгъэшIэгъэнхэмкIэ егъэжьэпIэшIухэр ышIыгъэх. Ишъхьэгъусэу Чика Шинохара орэдыIу, музыкальнэ Iэмэ-псымэхэм афэнэIуас.\n— Адыгеим дэгъоу къыщытпэгъокIыгъэх, — къаIуатэ япон хьакIэхэм. — ГумэкIэу тиIэр тщагъэгъупшагъэу къытщэхъу. ГъукIэ Замудин адыгабзэр тегъашIэ…\nХьакIэхэр мэщхых, зэIукIэгъум гукIэ зэрафэхьазырхэр къахэщы.\nАдыгэ къэралыгъо университетым иректорэу Хъунэго Рэщыдэ хьакIэхэр IукIагъэх. Ицудзи Тангику къызэриIуагъэу, Японием имызакъоу, айнхэр Урысыем ишъолъырэу Сахалин, нэмыкIхэм арысых. Урысыем щыпсэурэр айн нэбгыри 105-рэ ныIэп. ЯныдэлъфыбзэкIэ тхакIэ ашIэрэп, алфавитэу афызэхагъэуцуагъэр икъоу агъэфедэрэп. ГумэкIыгъоу яIэр нахьыбэ хъунымкIэ щынагъо щыI.\nХъунэго Рэщыдэ Адыгэ къэралыгъо университетым июбилей зэрэхагъэунэфыкIыгъэм, уахътэм диштэрэ зэхъокIыныгъэхэм къатегущыIагъ. Хоккайдэрэ Адыгеимрэ яапшъэрэ еджапIэхэм язэпхыныгъэхэр агъэпсынхэмкIэ амалхэр щыIэхэу Р. Хъунагом ылъытагъ.\nИнтернетым ихъытыу Циудзи Тангику еплъызэ, адыгэмэ ямузыкальнэ Iэмэ-псымэу шыкIэпщынэр ылъэгъугъ, зэгъэпшэнхэр ышIыгъэх. Адыгэхэр япчъагъэкIэ бэ мыхъухэу Урысыем зэрэщыпсэухэрэр, тарихъ гъэшIэгъон яIэу дунаим зэрэтетхэр къыдилъытэхи, гъогу чыжьэ къытехьанэу мурад ышIыгъ. Лъэпкъэу айнхэм адыгэхэр аригъапшэхэзэ, якультурэ, ягъэсэныгъэ зэфихьысыжьы шIоигъуагъ.\n— Адыгеим ащ фэдиз гъэхъагъэ иIэми тшIэгъахэп, — къаIуатэ хьакIэхэм. — Адыгабзэр къэралыгъуабзэу шъуиI, орэд дахэхэр композиторхэм аусыгъэх, шIэныгъэлэжьхэм яIофшIагъэ дунэе мэхьанэ етэты.\nАдыгэ къэралыгъо университетым итхылъеджапIэ пресс-конференциеу щыкIуагъэм, шIэныгъэлэжьхэу Бырсыр Батырбый, Пэнэшъу Уцужьыкъо, Унэрэкъо Рае, ЕмыкI Нурджан, ЛэупэкIэ Нурбый, общественнэ Iофыгъохэм апыщагъэу Чэмышъо Гъазый, искусствэм иIофышIэхэр, студентхэр къыщыгущыIагъэх, упчIабэ хьакIэхэм аратыгъ.\nЯпонием макIэ хъурэ лъэпкъхэм якультурэ къыщаухъумэ, ау Iофхэр икъоу лъыкIуатэхэрэп. Айнхэм афэдэ лъэпкъхэм яныдэлъфыбзэ ашIомыкIодынымкIэ Адыгеим щысэ зэрэтырахыщт амалхэр хьакIэхэм къаIотагъэх. Тэ, адыгэхэм, литературэу тиIэр дунаим щашIэ, айнхэм тхыгъэ яIэп пIоми хъущт.\nАдыгэ Республикэм культурэмкIэ иминистрэ игуадзэу ШъэуапцIэкъо Аминэт иупчIэхэр лъэпкъ искусствэм ишIэжь, игъэфедэн афэгъэхьыгъагъэх. Лъэпкъ фольклорым цIыфыр зэрипIурэр, орэдхэр лIэужхэм зэIэпахызэ гъашIэм зэрэщылъагъэкIуатэхэрэр, нэмыкI къэбархэр гъэшIэгъоныгъэх. Адыгэхэм пэсэрэ лIыхъужъ орэдэу къалъыIэсыжьыгъэхэр хьакIэмэ зэхахыгъэх.\nЛэупэкIэ Нурбый археологием нахь дихьыхызэ, лъэпкъ шIэжьым изыкъегъэIэтын нэбгырабэмэ зэдыряIофэу зэрэщытыр щысэшIухэмкIэ къыушыхьатыгъ. ШIэныгъэлэжьэу Пащты Мадинэ иупчIэхэр бзэмрэ искусствэмрэ язэпхыныгъэхэм яхьылIагъэх. Заохэм къапкъырыкIэу дунаим текIодыкIыгъэ лъэпкъхэм ятарихъ хьакIэхэр щыгъуазэх. Адыгэхэм зэо хьылъэхэр къызэранэкIынхэ, пытэу алъэ теуцонхэ зэралъэкIыгъэм осэ ин фашIыгъ.\nАдыгэ Республикэм искусствэхэмкIэ иколледж ыуж хьакIэхэр Лъэпкъ музеим рагъэблэгъагъэх, адыгэ хьакIэщым гущыIэгъу щызэфэхъугъэх.\nХьакIэщыр лъэпсэшIум ипытапI\nЯпонхэм ямузыкальнэ Iэмэ-псымэу тонкори бзэпси 5 иI. Чика Шинохара орэдыр къыхедзэ, ишъхьэгъусэ къыдежъыу. Орэдышъом уедэIузэ, адыгэ мэкъамэхэм афэогъадэ. Зэгорэм адыгэхэмрэ японхэмрэ зэдэпсэущтыгъэхэу, зэгъунэгъухэу къыпщегъэхъу.\nТиныбжьыкIэхэу Осмэн Нурай, Пащты Гупсэ, ЛIыбзыу Щан, Гъогъо Дамир шыкIэпщынэхэмкIэ къадежъыухэзэ, тилъэпкъ орэдхэр къаIуагъэх. ЗэлъашIэрэ Нэгэрэкъо Казбек къэмылапщ, шыкIэпщынау, орэдыIу. Шэбатныкъо фэгъэхьыгъэ нарт орэдыр къызэриIогъэ шIыкIэм хьакIэщым щызэIукIагъэхэм осэ ин фашIыгъ.\nГъукIэ Замудин якIэщакIоу Дугъ Эрсин, Едыдж Севилэ, Хъунэ Семэ, ШэрэлIыкъо Хьамиджэ, Боджэкъо Бэлэ, Шъхьэбэцэ Маринэ ижъырэ адыгэ орэдхэр къаIуагъэх. Япон хьакIэхэм яорэдхэри хьакIэщым щызэхэтхыгъэх.\nIэкIыб къэралыгъохэм къарыкIыжьыгъэхэу Цэй НэшIат, Едыдж Севилэ, Едыдж Мэмэт, Бажь Кая, МэщфэшIу Нэдждэт, Урысыем изаслуженнэ артистэу, Адыгеим инароднэ артистэу Пэрэныкъо Чатибэ, журналистхэу ГъукIэлI Сусанэ, Борэкъо Фатимэ, Шъхьэлэхъо Маритэ, сурэтышI-модельер цIэрыIоу СтIашъу Юрэ, искусст-\nвэм иIофышIэхэу гущыIэгъу тызыфэхъугъэмэ адыгэхэмрэ японхэмрэ якультурэ зэрагъапшэзэ, лъэпкъхэр зэфэзыщэрэ мэкъамэхэр, усэхэм ахэлъ гупшысэхэр зэрэгъэшIэгъонхэр хагъэунэфыкIыгъэх.\nГъукIэ Замудин шыкIэпщынэр хьакIэхэм шIухьафтын афишIыгъ. Японием къикIыгъэхэм тонкори дахэр 3. ГъукIэм нэпэеплъ шIухьафтын къыфашIыгъ. ХьакIэщым щыкIогъэ зэхахьэр адыгэ джэгукIэ аухыгъ. Уджым зынэсыхэм, Ицудзи Тангикурэ Чика Шинохарарэ зэгъусэхэу пчэгум къихьагъэх, тIурытIу къашъом хилъэсагъэх…\nХьакIэхэр IофшIапIэу «Нанэм» зэкIохэм, чынэ зэрешIагъэхэр, ГъукIэ Замудин иIэшIагъэхэр зэрашIогъэшIэгъоныгъэр къытфаIотагъ. Археологэу Тэу Аслъан лъэпкъым итарихъ зэрэбаим щигъэгъозагъэх.\n— Гушъхьэ кIуачIэр зыIэтырэм уасэ зэрэфэпшIыщтыр сшIэрэп, — къеIуатэ Ицудзи Тангику. — Дэхагъэу Адыгеим щытлъэгъугъэр егъашIи тщыгъупшэщтэп. Гуфэбэныгъэ ахэлъэу къызэрэтпэгъокIыгъэхэм шIэныгъэлэжь Iофыгъоу дгъэцакIэрэр къытфигъэпсынкIэщт. Шъопсэу, хъяркIэ.\nАужырэ гущыIитIур хьакIэм адыгабзэкIэ къабзэу къытиIуагъ.\nШIукIэ Тхьэм тызэфехь.


ЩыIэныгъэр аIышъумых | Адыгэ Макъ\nБэдзэогъум и 9-м къыщегъэжьагъэу и 15-м нэс Урысые Iофтхьабзэу «Подари мне жизнь» зыфиIорэр Адыгеим щыкIощт.\nIофтхьабзэм пшъэрылъ шъхьаIэу иIэр сабыеу бзылъфыгъэм ышъо хэлъыр зыхаригъэхыным псауныгъэмкIэ зэрарэу къыфихьыщтыр гурыгъэIогъэ-ныр, ныбжьыкIэхэм ащ фэдэ лъэбэкъу адзыным ыпэкIэ гухэлъэу ашIыгъэм зэрифэшъуашэу егупшысэнхэр ары.\n— Iофтхьабзэр 2010-рэ илъэсым къыщегъэжьа-гъэу Адыгеим щызэхащэ. 2011-рэ илъэсым къыщыублагъэу сабый зышъо хэлъхэм IэпыIэгъу афэхъурэ медикэ-социальнэ Гупчэ республикэм иI. Ащ иIофышIэхэр са-бый къэхъугъакIэхэм афэмые ныхэм гущыIэгъу афэхъух, ахэм Iоф адашIэ, — къеты Адыгэ Республикэм псауныгъэр къэухъумэгъэнымкIэ и Министерствэ.\nБлэкIыгъэ илъэсым сабыир зыгъэкIодыжьы зышIоигъо бзылъфыгъэ 651-мэ специалистхэр гущыIэгъу афэхъугъэх, ахэм ащыщэу нэбгыри 139-мэ гухэлъ пхэнджэу ашIыгъэр зэблахъужьыгъ. Мыгъэ мыщ фэдэ гущыIэгъухэр нэбгырэ 372-мэ адашIыгъ, нэбгырэ 49-мэ сабыир къагъэнэжьыгъ.\n2013-рэ илъэсым къыщегъэжьагъэу 2015-м нэс сабыир зыгъэкIодыжьырэмэ япчъагъэ тиреспубликэ процент 16-кIэ нахь макIэ щыхъугъ.\n«Подари мне жизнь» зыфиIорэ акцием къы-дыхэлъытагъэу видеокъэгъэлъэгъонхэр медицинэ учреждениехэм ащызэхащэщтых. Ныхэм гущыIэгъу афэхъущтых, гумэкIыгъор дэгъэзыжьыгъэным фэIорышIэрэ Iофтхьабзэхэр рагъэкIокIыщтых.


Тын лъапIэхэмкIэ къыхагъэщыгъэх | Адыгэ Макъ\nТын лъапIэхэмкIэ къыхагъэщыгъэх\nАдыгеим щыпсэухэрэм ащыщэу АР-м и Къэралыгъо Совет — Хасэм щытхъуцIэхэмкIэ, тын зэфэшъхьафхэмкIэ къыхигъэщыгъэхэм ахэр къэзыушыхьатырэ тхылъхэмрэ бгъэхалъхьэхэмрэ аратыжьыгъэх.\nПарламентым и Тхьаматэу Владимир Нарожнэм ащ фэгъэхьыгъэ зэхахьэр къызэIуихызэ, пстэумэ апэу республикэм и МафэкIэ къафэгушIуагъ.\n— Адыгеим республикэ статус иIэ зыхъугъэм ыуж илъэс 28-рэ тешIагъ, — къыIуагъ ащ. — А илъэсхэм зэхъокIыныгъэшIоу фэхъугъэхэр, хэхъоныгъэу ышIыгъэхэр зэкIэми тинэрылъэгъух. А зэпстэумэ шъо шъуиIахьышхо зэрахэлъыр къыхэзгъэщы сшIоигъу. Псауныгъэ пытэ шъуиIэу тапэкIи ащ тетэу шъулъыкIотэнэу сышъуфэлъаIо.\nИдепутат пшъэрылъхэр щытхъу хэлъэу зэригъэцакIэхэрэм, законихъухьан Iофым иIахьышхо зэрэхилъхьэрэм афэшI Парламентым итын анахь лъапIэу, тамыгъэу «Закон. Пшъэрылъ.ЦIыфыгъ» зыфиIорэр къыфагъэшъошагъ Инэм къэлэ псэупIэ коим инароднэ депутатхэм я Совет итхьаматэу Нэгъой Аскэр. Адыгеим гъэсэныгъэмкIэ исистемэ илъэсыбэ хъугъэу иIахьышхо зэрэхилъхьэрэм фэшI а тамыгъэ дэдэр къыфагъэшъошагъэу къыратыжьыгъ АР-м гъэсэныгъэмкIэ ыкIи шIэныгъэмкIэ иминистрэ игуадзэу Надежда Кабановам.\nХэбзэихъухьан Iофым ыкIи гъэсэныгъэм исистемэу илъэсыбэ хъугъэу зыщылажьэрэм иIахьэу ахилъхьэрэм апае Къэралыгъо Советым — Хасэм и Щытхъу тхылъкIэ къыхагъэщыгъ ащ идепутатэу, селоу Красногвардейскэм игимназиеу N 1-м идиректорэу Былымыхьэ Иринэ.\nДжащ фэдэу хэбзэихъухьан Iофэу зыфэгъэзагъэхэм пшъэрылъэу къафигъэуцухэрэр чанэу зэрагъэцакIэхэрэм ыкIи шъхьадж лъэныкъоу Iоф зыщишIэрэм гъэхъагъэу щишIыгъэхэм, республикэм ихэхъоныгъэхэм яIахьэу халъхьэрэм афэшI Парламентым ирэзэныгъэ тхылъхэмкIэ къыхагъэщыгъэх ащ и Тхьаматэ игуадзэу Шъэо Аскэр, депутатхэу Юрий Гороховыр, Джэстэ Вячеслав, Зыхьэ Зураб, Евгения Дьячковар, Мамхыгъэ Азэмат, ШъэоцIыкIу Схьатбый, Алла Чернышевар, нэмыкIхэр.\nДжащ фэдэу гъэсэныгъэм, медицинэм, культурэм, мэкъумэщ хъызмэтым, хьыкум системэм, нэмыкI лъэныкъохэм ащылажьэхэрэм ащыщхэри Парламентым ирэзэныгъэ тхылъхэмкIэ къыхагъэщыгъэх. Ахэм ащыщых Кощхьэблэ районым ихьыкум участкэу N 1-м исудьяу Андырхъое Анжелэ, культурэмкIэ Тэхъутэмыкъое районым и Унэшхо иIофышIэу АкIэгъу Азидэ, дэеу зылъэгъурэ ыкIи зэхэзыхырэ кIэлэцIыкIухэр зычIэсхэ Адыгэ республикэ еджэпIэ-интернатым ипащэу Роман Чумаковыр, ащ игуадзэу МэщлIэкъо Адам, кадрэхэмкIэ испециалистэу Костэкъо Саидэ, Теуцожь районымкIэ къуаджэу Очэпщые игурыт еджапIэу N 9-м икIэлэегъаджэу Пщыдатэкъо Мырыет,\nщэм хэшIыкIыгъэ гъомылапхъэхэр къыдэзгъэкIырэ комбинатэу «Адыгейский» зыфиIорэм ипащэу Шъхьэлэхъо Руслъан, Мыекъуапэ икIэлэцIыкIу поликлиникэ имедсестрау Людмила Яремчук, нэмыкIхэри.\nАдыгеим и Парламент иIофышIэхэу Къыблэ парламентхэм я Ассоциацие и Щытхъу тхылъхэр къызфагъэшъошагъэхэми мы зэхахьэм щаратыжьыгъэх.\nСурэтыр Виталий Шепталенкэм тырихыгъ.


Зэкъош республикэхэм япащэхэм язэIукI | АДЫГЭ ДУНАЙ | АДЫГЭ ДУНАЙ | АиФ Адыгея\nНэужым Адыгеим и Правительствэ и Унэ щыкIогъэ шъхьэихыгъэ зэдэгущыIэгъум хэлэжьагъэх Адыгеим и ЛIышъхьэу КъумпIыл Мурат, Къэбэртэе-Бэлъкъарым ипащэ ипшъэрылъхэр зыгъэцэкIэрэ КIокIо Казбек, Къэрэщэе-Щэрджэсым и ЛIышъхьэу Рашид Темрезовыр. Iофтхьабзэм къырагъэблэгъагъэх Адыгеим иапэрэ Президентэу Джарымэ Аслъанрэ республикэм ипэщагъэу, АР-м и Къэралыгъо упчIэжьэгъоу ТхьакIущынэ Аслъанрэ.\n— Общественнэ, лъэпкъ ыкIи дин зэгурыIоныгъэр гъэпытэгъэным ыкIи Темыр Кавказым зыпкъитыныгъэ илъыным мэхьанэшхо ятэты, мы лъэныкъомкIэ республикищми зыкIыныгъэ тазыфагу илъэу Iоф зэдэтэшIэ. Непэ зэфэдэ Iофыгъохэр зэшIотэхых – экономикэм хэхъоныгъэхэр ышIынхэр, цIыфхэм щыIэкIэ-псэукIэ амалэу яIэхэр нахьышIу шIыгъэнхэр, нэмыкIхэри. Мыщ фэдэ зэпхыныгъэм ишIуагъэкIэ тапэкIэ дгъэнэфэрэ проектхэр зэрифэшъуашэу гъэцэкIагъэхэ зэрэхъущтхэм сицыхьэ телъ, — къыIуагъ КъумпIыл Мурат.\nIофшIэгъу зэIукIэгъум къыдыхэлъытагъэу, шъолъырхэм язэдэлэжьэн гъэпытэгъэнымкIэ пшъэрылъ шъхьаIэу щытхэм зыщатегущыIэгъэхэ зэхэсыгъо мыщ ыуж зэхащагъ. Республикэхэм япащэхэм адакIоу Адыгеим и Къэралыгъо Совет – Хасэм и Тхьаматэу Владимир Нарожнэр, УФ-м и Къэралыгъо Думэ идепутатэу Хьасанэкъо Мурат, республикэм и Премьер-министрэу Александр Наролиныр, Адыгеим и ЛIышъхьэрэ иминистрэхэм я Кабинетрэ я Администрацие ипащэу ТхьакIущынэ Мурат, Къэрэщэе-Щэрджэсым и Народнэ ЗэIукIэ итхьаматэу Александр Ивановымрэ мы шъолъырым и ЛIышъхьэрэ и Правительствэрэ я Администрацие ипащэу Мурат Озовымрэ, Къэбэртэе-Бэлъкъарым и ЛIышъхьэ и Администрацие ипащэу Мухьамэд Кодзоковыр, нэмыкIхэри зэхэсыгъом хэлэжьагъэх.\nАдыгеим и ЛIышъхьэ зэхэсыгъом пэублэ псалъэ къыщишIызэ, Iофыгъоу къэуцухэрэр зэшIохыгъэнхэмкIэ, пшъэрылъхэр гъэнэфэгъэнхэмкIэ ыкIи зэпхыныгъэр гъэпытэгъэнымкIэ мыщ фэдэ зэIукIэгъу-зэдэгущыIэгъухэм мэхьанэшхо зэряIэр хигъэунэфыкIыгъ. ШIуагъэ къытэу зэрэзэдэлэжьэнхэ алъэкIыщт лъэныкъохэр къыгъэнэфагъэх. ГущыIэм пае, цифрэ шIыкIэм тет экономикэм, культурэм, наукэм, гъэсэныгъэм ыкIи ныбжьыкIэ политикэм алъэныкъокIэ язэпхыныгъэ агъэпытэныр.\n— Ткъош республикэхэм ядгъэлъэгъун тлъэкIыщт лъэныкъуабэ непэ тиI. Хьисап гъэсэныгъэм ылъэныкъокIэ Къэрэщэе- Щэрджэсым ыкIи Къэбэртэе-Бэлъкъарым ащыпсэухэрэ сэнаущыгъэ зыхэлъ кIэлэцIыкIухэр Адыгеим щедгъэджэнхэм тыфэхьазыр. АщкIэ республикэ естественнэ-хьисап еджапIэм опытышхо IэкIэлъ. Тишъолъыр ит гъэсэныгъэм иучреждениехэм якIэлэегъаджэхэм Iудзыгъэ (дистанционнэ) шIыкIэм тетэу Iоф адешIэ. Ащ ишIуагъэкIэ тикIэлэцIыкIухэм, ахэм ащыщых псэупIэ Iудзыгъэхэм адэсхэри, шIэныгъэ куухэр зэрагъэгъотых, къэгъэлъэгъонышIухэр яIэхэу Урысыем иапшъэрэ еджэпIэ анахь дэгъухэм ачIахьэх, — къыIуагъ КъумпIыл Мурат.\nЗэдытие тикультурэ, тыбзэ, тишэн-хабзэхэр къэухъумэгъэнхэ зэрэфаер КIокIо Казбек къыхигъэщыгъ. Ащ дакIоу гъэIорышIэн практикэ пэрытхэм ягъэфедэнкIэ Адыгеим опытышхо зэрэIэкIэлъыр, ащкIэ щысэ зытырахырэ субъектхэм ар зэращыщыр хигъэунэфы-кIыгъ.\n— Проектэу «КIэугъоекIо IофшIэныр» зыфиIорэм игъэцэкIэн къыдыхэлъытагъэу гъэсэныгъэм, псауныгъэр къэухъумэгъэным, къэралыгъо гъэIорышIэным алъэныкъокIэ Адыгеим гъэхъэгъэшIухэр иIэх. ШIуагъэ къэзытырэ мыщ фэдэ екIолIакIэр зэрэгъэпсыгъэр зэдгъэшIэн ыкIи тиреспубликэ щыдгъэфедэн гухэлъ тиI, — къыIуагъ Къэбэртэе-Бэлъкъарым и ЛIышъхьэ ипшъэрылъхэр зыгъэцэкIэрэ КIокIо Казбек.\nРеспубликэхэр (автономиехэр) зызэхащагъэхэр илъэси 100 зэрэхъурэм фэгъэхьыгъэ мэфэкI Iофтхьабзэхэм зэгъусэхэу зафагъэхьазырыным акIуачIэ халъхьаным мэхьанэшхо иIэу КъумпIыл Мурат ылъытагъ. МэфэкIым ихэгъэунэфыкIын фэгъэхьыгъэ унашъом кIэтхагъ УФ-м и Президентэу Владимир Путиныр. Джащ фэдэу Мыекъопэ районым ит къушъхьэу «Фыщт» щызэхащэрэ форумым къихьащт илъэсым зэкъош республикэхэм япащэхэр хэлэжьэнхэу КъумпIыл Мурат ригъэблэгъагъэх.\n— Экономикэм къыщегъэжьагъэу культурэм нэсэу тиреспубликэхэр зэзыпхырэ лъэныкъуабэхэр щыIэх. Шъолъыр пэпчъ ежь зэрыгушхон ылъэкIыщт къэгъэлъэгъонхэр иIэх, опытэу тIэкIэлъымкIэ тызэдэгощэным, IэпыIэгъу тызэфэхъужьыным мэхьанэшхо иI. Анахьэу ныбжьыкIэхэм язэпхыныгъэ тынаIэ тедгъэтын фае. Къушъхьэу «Фыщт» щыкIощт форумым тыкъэкIощт, зэIухыгъэ, шъхьэихыгъэ зэдэгущыIэгъум тыхэлэжьэщт, — къыIуагъ Рашид Темрезовым.\nЗэкъош республикэхэм зэгурыIоныгъэ азыфагу илъэу Iоф зэдашIэным, лъэныкъо зэфэшъхьафхэмкIэ опытэу аIэкIэлъымкIэ зэдэгощэнхэм, цIыфхэм ящыIэкIэ-псэукIэ нахьышIу шIыгъэным зэрэпылъыщтхэр къыIуагъ кIэухым КъумпIыл Мурат. Адыгеим къэкIогъэ пащэхэм ар афэрэзагъ, шъолъырхэм тапэкIи хэхъоныгъэхэр ашIынхэм, язэпхыныгъэ агъэпытэным непэрэ зэIукIэгъур зэрафэIорышIэщтым ицыхьэ зэрэтелъыр хигъэунэфыкIыгъ.\nМы мэфэ дэдэм республикэхэм япащэхэр Адыгеим и ЛIышъхьэ къызщыхъугъэ къуаджэу Улапэ щыIагъэх. КъумпIыл Мурат ягъусэу псэупIэм дэт тарихъ мэхьанэ зиIэ чIыпIэхэр къаплъыхьагъэх, якъэралыгъо къаухъумэзэ Хэгъэгу зэошхом хэкIодагъэхэм къафызэIуахыгъэ саугъэтым екIолIагъэх, къэгъагъэхэр кIэралъхьагъэх. ДзэкIолIхэм яшIэжь агъэлъапIэзэ зы такъикърэ афэшъыгъуагъэх.


Спортышхом щыцIэрыIу | Хасанов Мурат Русланович\n« Мурат Хасанов провел прием граждан\nРодительский и депутатский контроль:… »\nДунаим самбэмкIэ гъогогъу 11 дышъэр къыщыдэзыхыгъэу, Урысыем и Къэралыгъо Думэ идепутатэу Хьасанэкъо Мурат фэгъэхьыгъэ зэнэкъокъур Мыекъуапэ щыкIуагъ.\nКъэбэртэе-Бэлъкъарым, Къэрэщэе-Щэрджэсым, Къалмыкъым, Краснодар краим, Санкт-Петербург, Нижний Новгород, Къырым, нэмыкIхэм яныбжьыкIэхэу илъэс 18-м нэс зыныбжьхэр самбэмкIэ зэнэкъокъугъэх.\nАдыгэ Республикэм физкультурэмкIэ ыкIи спортымкIэ и Комитет итхьаматэу Дэгужъые Мурат ти ЛIышъхьэу КъумпIыл Мурат, Правительствэм ацIэкIэ зэнэкъокъум икъызэIухын фэгъэхьыгъэ зэхахьэм къыщыгущыIагъ. Хьасанэкъо Мурат дунэе зэIукIэгъухэм ахэлажьэзэ Урысыем щытхъур къызэрэфихьыгъэр, Адыгэ Республикэр спортышхом лъагэу зэрэщиIэтыгъэр хигъэунэфыкIыгъ, бэнакIохэм зэнэкъокъум гъэхъагъэ щашIынэу афэлъэIуагъ.\nДунэе спортым итарихъ шIукIэ хэхьэгъэ Хьасанэкъо Мурат зэIукIэгъухэу Мыекъуапэ щыкIуагъэхэм ахэлэжьагъэхэм гущыIэгъу афэхъугъ, зэхэтхэу нэпэеплъ сурэтхэр атырахыгъэх.\nДунаим самбэмкIэ изэнэкъокъу апэрэ чIыпIэр къыщызыхьыгъэхэ Мэрэтыкъо Сахьид, Абрам Агамирян, республикэм самбэмкIэ испорт еджапIэ ипащэу Делэкъо Адам, нэмыкIхэри зэхахьэм хэлэжьагъэх. Урысыем, Адыгеим язаслуженнэ тренерэу Хъот Юныс зэIукIэгъур зэрищагъ.\nАдыгеим ибэнакIохэр яIэпэIэсэныгъэкIэ зэнэкъокъум къыщыхэщыгъэх. ЗэIукIэгъухэр зэрэкIуагъэхэр «Адыгэ макъэм» къыщыхэтыутыщт.\nОфициальный сайт республиканской газеты «Адыгэ макъ» 14.12.2021 г.: https://adygvoice.ru/2021/12/14/спортышхом-щыцiэрыiу/


Лъэпкъ музеир зэтырагъэпсыхьэ — Адыгэ макъ\nРедактор 09.04.2021 КЪЭБАРЫКlЭХЭР\n— Адыгеир — тарихъ бай зыпылъ чIыгу, ащ дакIоу мыщ щыпсэурэ лъэпкъым культурэ дахэ иI. А кIэныр къэтыухъумэным ыкIи хэдгъэхъоным тынаIэ тедгъэтын фай. Федеральнэ гупчэм иIэпыIэгъукIэ АР-м и Лъэпкъ музей гъэцэкIэжьынхэр щэкIох. ГъэкIэжьыгъэ культурэм иучреждение икъэгъэлъэгъонхэр республикэм щыпсэухэрэм, хьакIэхэм зэрашIогъэшIэгъоныщтым сицыхьэ телъ, — къыIуагъ Владислав Резник.\nНэужым депутатыр зэкIолIагъэр Мыекъуапэ дэт искусствэхэмкIэ кIэлэцIыкIу еджапIэу N 1-р ары. Къэралыгъо программэу «Гъэсэныгъэм хэхъоныгъэ ышIыныр» зыфиIорэм къыдыхэлъытагъэу мыщ игъэкIотыгъэ гъэцэкIэжьынхэр щыкIуагъэх, сомэ миллион 88,1-рэ агъэфедагъ. Мы илъэсым щегъэжьагъэу еджапIэм иконцертнэ зал игъэкIэжьын фежьагъэх, IофшIэнхэм сомэ миллион 61,6-рэ атефэщт. УФ-м и Президентэу Владимир Путиным Федеральнэ ЗэIукIэм фигъэхьыгъэ джэпсалъэу шъолъыр ыкIи муниципальнэ мэхьанэ зиIэ искусствэхэмкIэ кIэлэцIыкIу еджапIэхэм ягъэкIэжьын фэгъэхьыгъэм проектыр къыдыхэлъытагъ.\nПредыдущая IофшIэныр агъэлъэшынэу къариIуагъ\nСледущая В Адыгейском филиале провели онлайн-встречу с потенциальными заявителями


Апэрэ ешIэгъухэр — Адыгэ макъ\nРедактор 21.10.2016 СПОРТЫР\nТелефонкIэ къатыгъ. Мыекъопэ баскетбол командэу «Динамо-МГТУ-м» 2016 — 2017-рэ илъэс ешIэгъур ыублагъ. Апэрэ зэIукIэгъухэр къалэу Барнаул щыкIуагъэх. «Алтай-Баскетболым» гъогогъуитIо тиспортсменхэр дешIагъэх. ТекIоныгъэр зыхьыщтыр язэрэмыгъашIэу зэнэкъокъур гъэшIэгъоныгъ.\n«Динамо-МГТУ-м» итренер шъхьаIэу, Адыгэ Республикэм изаслуженнэ тренерэу Андрей Синельниковым телефонкIэ къызэриIуагъэу, зэIукIэгъур къызэрыкIоу щытыгъэп. Бысымхэр яшъыпкъэу текIоныгъэм фэбэнагъэх, ау хьакIэхэм ашIокIынхэ алъэкIыгъэп.\nЕшIэгъур кIэухым зыщыфэкIощт уахътэм «ДинамоМГТУ-р» очкоуи 10-кIэ Барнаул испортсменхэм атекIощтыгъ. ОшIэ-дэмышIэу бысымхэр апэкIэ къилъыхэзэ, такъикъи 2-м къыкIоцI хъагъэм заулэрэ Iэгуаор радзагъ. Пчъагъэр тэрыкIэ гумэкIыгъо хъугъагъэ, бысымхэм гугъэу яIэм хахъощтыгъ. Сыдэу хъугъэми, 74:73-у «Динамо-МГТУ-м» текIоныгъэр къыдихыгъ.\n«Алтай—Баскет» — «Динамо—МГТУ» — 89:87-рэ.\nЧъэпыогъум и 19-м Барнаул щызэдешIагъэх.\nЗэкIэлъыкIоу текIоныгъитIу къыдэпхыныр къин. «Динамо-МГТУ-м» аужырэ нэгъэупIэпIэгъухэм хъурджанэм Iэгуаор ридзэн ылъэкIыгъэп.\nУрысыем и Кубок икъыдэхын фэгъэхьыгъэ зэIукIэгъухэр мы мафэхэм аублэх. «Динамо-МГТУ-р» ЦСКА-м Москва щыдешIэщт.\n2016 — 2017-рэ илъэс ешIэгъум «Динамо-МГТУ-м» дэгъоу зыфигъэхьазырыгъ. Апэрэ чIыпIэр къыдихын имурадэу спортсмен заулэ къыригъэблэгъагъ. Тикомандэ икапитанэу Артем Гапошиным, ешIакIохэу Николай Ереминым, Павел Россовым, Илья Фещенкэм, Илья Хмарэ, нэмыкIхэм бэкIэ уащыгугъы хъущт.\nЗэIукIэгъухэр спорт Унэшхоу «Ошъутенэм» щыкIощтых. Къэлэ гупчэм ар зэрэпэчыжьэм фэшI баскетболым пыщагъэхэр «Ошъутенэм» зэрэнэсыщтхэ транспортым, нэмыкI фэIо-фашIэхэм пащэхэр икъу фэдизэу апылъынхэу тэгугъэ.\nСурэтым итыр: баскетбол командэу «Динамо-МГТУ».\nПредыдущая Mefehable bize uğurlu bir köy olacak\nСледущая ЩыIэныгъэм икупкI къагъэлъагъо


ШIокI имыIэу зэрашIыгъэм щэгугъых — Адыгэ макъ\nШIокI имыIэу зэрашIыгъэм щэгугъых\nЗэпахырэ узхэм зызэраушъомбгъурэм епхыгъэу зыныбжь икъугъэхэр шIокI имыIэу прививкэ шIыгъэным ехьылIэгъэ унашъоу Адыгеим исанитарнэ врач шъхьаIэ къыдигъэкIыгъэм фэгъэхьыгъэу иеплъыкIэ къыриIотыкIыгъ АР-м псауныгъэр къэухъумэгъэнымкIэ иминистрэу Мэрэтыкъо Рустем.\nАщ къызэриIуагъэмкIэ, медицинэ Iофтхьабзэхэу зэхащэрэ закъохэмкIэ пандемием уебэнын плъэкIыщтэп, ащ къулыкъу пстэуми акIуачIэ зэхэлъэу упэуцужьын фае.\n— Санитарнэ врач шъхьаIэм ышIыгъэ унашъор игъо шъыпкъэу сэлъытэ, — еIо министрэм. — Мыщ кIуачIэ иIэ зэрэхъугъэм ишIуагъэкIэ вакцинэр зыхязыгъэлъхьащтхэм япчъагъэ хэхъонэу тыщэгугъы. Ащ пае IофышIэ купхэу нэбгырэ 50 фэдиз прививкэр языгъэшIы зышIоигъохэу зыкъытфэзыгъазэхэрэм япредприятие тыкIоным тыфэхьазыр. Арэущтэу зымыхъукIэ, коронавирусым пэуцужьырэ вакцинэр зыщахалъхьэрэ чIыпIэ 32-мэ Iоф ашIэ, мобильнэ пунктыр культурэм и Унэу «Гигантым» чIэт.\nДжащ фэдэу Мэрэтыкъо Рустем гумэкIыгъоу къыхигъэщыгъэхэм ащыщ ковидыр ныбжьыкIэхэм нахь къяузы зэрэхъугъэр. Анахьэу сымаджэхэрэр илъэс 18-м къыщегъэжьагъэу илъэс 49-м нэс зыныбжьхэу общественнэ чIыпIэхэм ащыIэхэ, общественнэ транспортыр къызфэзгъэфедэхэрэр ары (процент 44,2-рэ). Джащ фэдэу нахьыбэрэ сымаджэхэрэр илъэс 18-м къыщегъэжьагъэу илъэс 64-м нэс зыныбжьхэр ары (процент 67,5-рэ).\n— Вакцинэм ущыщынэнэу щытэп. РеспубликэмкIэ ар зыхалъхьэгъэ нэбгырэ мини 100-м ехъурэм ащыщ идунай ыхъожьыгъэу дгъэунэфыгъэп. Ары пакIошъ, прививкэр зыфашIыгъэхэм япроценти 2-р ары сымаджэ хъугъэр, ахэм узыр псынкIэу апэкIэкIы е нахьыбэрэмкIэ унэм исхэу яIазэх. Статистикэм къызэригъэлъагъорэмкIэ, ковидым пэуцужьырэ вакцинэр зыхэмылъхэм узыр лъэшэу къяхьылъэкIы, бэ зидунай зыхъожьырэр, — хигъэунэфыкIыгъ псауныгъэр къэухъумэгъэнымкIэ министрэм.\nМэрэтыкъо Рустем къызэрэхигъэщыгъэмкIэ, мы уахътэм пандемием тыпэуцужьынымкIэ амалэу щыIэ закъор вакцинациер ары. Джащ фэдэу коронавирусым пэуцужьырэ вакцинэхэр икъоу зэрэщыIэхэр ащ къыIуагъ. Непэ вакцинэ лъэпкъищ аIэкIэлъыр: «Спутник V», «Спутник Лайт», «ЭпиВакКорона».\nПредыдущая Былымхъуным зиушъомбгъунэу\nСледущая ШэкIогъум и 1-м шIомыкIэу


Боксым имэфэкI шъыпкъагъ — Адыгэ макъ\nРедактор 03.12.2019 КЪЭБАРЫКlЭХЭР, СПОРТЫР\nСпорт Унэшхоу Кобл Якъубэ ыцIэ зыхьырэм щызэхащэгъэ зэнэкъокъур боксым имэфэкI мафэу плъытэ хъущт. СпортымкIэ дунаим щызэлъашIэрэ комментаторэу Александр Загорскэм пчыхьэзэхахьэр зэрищагъ.\nАфрикэм илIыкIо боксерхэри Мыекъуапэ щыкIогъэ зэнэкъокъум щытлъэгъугъэх.\nРеспубликэм и Парламент и Тхьаматэу Владимир Нарожнэр, Правительствэмрэ Парламентымрэ якъулыкъушIэхэр зэнэкъокъум еплъыгъэх.\n— Спортым имэфэкI непэ тлъэгъугъэ. Боксерхэм тафэгумэкIыщтыгъ, зэIукIэгъухэм текIоныгъэр къащыдэзыхыщтыр тымышIэу тяплъыгъ. Боксер пэпчъ гуетыныгъэ, лIыгъэ къызхигъэфагъ, спортсменхэм лъытэныгъэ зэфашIыжьыщтыгъ, — къыIуагъ Адыгэ Республикэм и ЛIышъхьэу КъумпIыл Мурат.\n— Илъэс къэс боксымкIэ Дунэе зэIукIэгъур Мыекъуапэ щызэхащэнэу къэбар зэрэзэхэсхыгъэм сигъэгушIуагъ, — къытиIуагъ дунаим ичемпионэу Григорий Дрозд. – Адыгэ Республикэм спорт псэолъэ дэгъухэр щагъэпсыгъэх. Республикэм и ЛIышъхьэ спортым пыщагъ. Мыекъуапэ щырагъэжьэгъэхэ Дунэе зэIукIэгъухэр лъагъэкIотэнхэу зэхэщакIохэм сафэлъаIо.\nПредыдущая ТекIоныгъэм и Мафэ зэрифэшъуашэу хагъэунэфыкIыщт


Республика Адыгея - Зэдэлэжьэныгъэр лъагъэкIотэщт\nАдыгэ Республикэм и ЛIышъхьэу КъумпIыл Мурат Урысые кIэлэцIыкIу гупчэу «Орленок» зыфиIорэм игенеральнэ пащэу Александр Джеус тыгъуасэ зэIукIэгъу дыриIагъ.Ащ хэлэжьагъэх АР-м и Премьер-министрэ игуадзэу Наталья Широковар, АР-м гъэсэныгъэмрэ шIэныгъэмрэкIэ иминистрэу КIэрэщэ Анзаур, АКъУ-м ыкIи МКъТУ-м яректорхэу Мамый Даутэрэ Къуижъ Саидэрэ, кIэлэцIыкIу гупчэу «Орленкэм» ипащэ игуадзэу Василий Бабак.\nУрысые кIэлэцIыкIу гупчэу «Орленкэр» зызэхащагъэр бэмышIэу илъэс 60 зэрэхъугъэм пае республикэм и ЛIышъхьэ лагерым ипащэрэ кIэлэегъаджэхэмрэ афэлъэIуагъ яIофшIэн гъэхъагъэхэр щашIыхэзэ тапэкIи лъагъэкIотэнэу. Александр Джеус КъумпIыл Мурат рэзэныгъэ гущыIэхэр къыпигъохыжьыгъэх.\n«Орленкэр» тикъэралыгъокIэ сыдигъуи сабыйхэм зызщагъэпсэфырэ ыкIи япсауныгъэ зыщапсыхьэрэ гупчэ анахь дэгъоу щытыгъ ыкIи ащ фэдэу къэнэжьы. Тэ тызыфаер республикэм исабыйхэр нахьыбэу къэралыгъом игъэпсэфыпIэ-зыгъэхъужьыпIэ пэрытхэм ащыдгъэIэнхэу ары. Ар кIэлэцIыкIухэми, ахэм янэ-ятэхэми ашIоигъу. Адыгеимрэ гупчэу «Орленкэмрэ» язэдэлэжьэныгъэ нэмыкI лъэныкъохэри къызэIуехых. КIэлэцIыкIухэм языгъэпсэфыгъо уахътэ изэхэщэнкIэ IофшIэкIэ амалэу шъуIэкIэлъхэм язэгъэшIэн къафэфедэщт тэ тикIэлэцIыкIу лагерхэми», — къыIуагъ КъумпIыл Мурат.\nШъхьафэу игугъу къашIыгъ «Орленкэм» ипащэхэм яIэпыIэгъу ишIуагъэкIэ бэдзэогъу мазэм республикэм щыщ кIэлэцIыкIу 40-мэ ащ зызэрэщагъэпсэфыгъэм, шышъхьэIу мазэм джыри 30 кIощт.\n«Тигупчэ — хышIуцIэ Iушъо кIэлэцIыкIу лагерхэу къэралыгъом щызэлъашIэхэрэм ащыщ ыкIи Адыгеим къикIырэ сабыйхэм сыдигъокIи тигуапэу тапэгъокIы. Адыгэ къэралыгъо университетым иреспубликэ естественнэ-хьисап еджапIэу илъэс 15 хъугъэу хьисап сменэ тизыгъэпсэфыпIэ щызэхэзыщэрэм зэфыщытыкIэ дэгъухэр дытиIэх. Мы учреждением ипащэхэм ягукъэкI ишIуагъэкIэ зыцIэ дунаим щыIугъэ математикхэр къетщэлIэнхэ ыкIи сэнаущыгъэ зыхэлъ кIэлэцIыкIухэу къэралыгъом ичIыпIэ зэфэшъхьафхэм къарыкIыхэрэм Iофэу адатшIэрэр шэпхъакIэхэм атетщэн тлъэкIыгъ», — къыIотагъ Александр Джеус.\nДжащ фэдэу гупчэм ипащэ игугъу къышIыгъ Дунэе кIэлэцIыкIу фестивалэу «Песенка года-2020» зыфиIорэм икIэух зэнэкъокъу лагерым зэрэщыкIуагъэм. Лъэпкъ орэдымкIэ образцовэ ансамблэу «Кубаночка» зыфиIоу Адыгеим икIыгъэм ащ дэгъоу зыкъыщигъэлъэгъуагъ ыкIи а I-рэ шъуашэм илауреат зэрэхъугъэмкIэ дипломыр къыщыдихыгъ.\nКIэлэцIыкIухэм языгъэпсэфыгъо уахътэ изэхэщэнкIэ, сэнаущыгъэ зыхэлъхэм Iоф адэшIэгъэнымкIэ, IофшIэкIэ амалэу аIэкIэлъхэмкIэ зэдэгощэнхэмкIэ зэрэзэдэлажьэхэрэр лъыгъэкIотэгъэным имэхьанэ зэрэиныр зэдэгущыIэгъум хэлэжьагъэхэм къыхагъэщыгъ.


Iэлы - это... Что такое Iэлы?\nнеобученный, необузданный, дикообразный\n◊ Iэлы хъун\nСмотреть что такое "Iэлы" в других словарях:\nIэлы — (Iэлыр, Iэлыхэр) дикий, ая, ое къып. Iас Шы Iэл Чэм Iэл … Адыгабзэм изэхэф гущыIалъ\nдэIэлыгъ — (дэIэлы) лъым., дэшI. 1. бесился, лась, лось вместе с ним Iэлым (мыIасэм) игъусэзэ, Iэлы дэхъугъ Шы Iэлым игъусэзэ дэIэлыгъ 2. загорелся, лась, лось вместе с ним Мурад дишIыгъ Иныбджэгъу кIалэу еджакIо кIорэм ежьри дэкIонэу дэIэлыгъ … Адыгабзэм изэхэф гущыIалъ\nкъэIэлыгъ — (къэIэлы) лъым. одичал, а, о 1. Iэлы къэхъугъ Шыр шэхъогъум гъэм зыхэтым къэIэлыгъ 2. ехьщ. взбудораженный, ая, ое КIалэр къалэм зэкIом ащ щеджэмэ шIоигъоу къэIэлыгъэу къэкIожьыгъ … Адыгабзэм изэхэф гущыIалъ\nIас — (Iасэр, Iасэхэр) смирный, ая, ое, тихий, ая, ое, кроткий, ая, ое, къып. Iэлы ЦIыф Iас Шы Iас Iасэ хъугъэ … Адыгабзэм изэхэф гущыIалъ


Адыгея Сегодня – ЯщыIэкIэ-псэукIэ нахьышIу зэрашIыщтым тегущыIагъэх\nЯщыIэкIэ-псэукIэ нахьышIу зэрашIыщтым тегущыIагъэх\tПоделиться материалом\nДата публикации: 16.12.2016 14:11\nАдыгэ Республикэм и ЛIышъхьэу ТхьакIущынэ Аслъан сэкъатныгъэ зиIэ нэбгыри 6-у гъэ-сэныгъэм ыкIи наукэм, литературэм ыкIи искусствэм, техническэ ыкIи народнэ творчествэм, физиче-скэ культурэм ыкIи спортым алъэныкъокIэ гъэхъэгъэшIу зышIы-гъэхэм дипломхэр, ахъщэ шIухьафтынэу сомэ мини 10 зырыз афигъэшъошагъэх.\n- Сэкъатныгъэ зиIэ нэбгырэ мин 35-м ехъу Адыгеим щэпсэу. Япсауныгъэ изытет емылъытыгъэу мыхэм ащыщыбэр республикэм иобщественнэ щыIакIэ чанэу къыхэлажьэ, лъэныкъо зэфэшъхьафхэмкIэ гъэхъагъэхэр ашIых. Ащ фэдэ цIыфхэм апай ыпшъэкIэ зигугъу къэтшIыгъэ шIухьафтыныр зыкIэдгъэнэфагъэр. Сэкъатныгъэ зиIэхэм IэпыIэгъу афэхъугъэныр, ящыкIагъэр ягъэгъотыгъэныр къэралыгъом ипшъэрылъ шъхьаIэх, ар къыдэтлъытэзэ тиIофшIэн зэхэтэщэ, - къыIуагъ ТхьакIущынэ Аслъан.\nМы илъэсым къыкIоцI сэкъатныгъэ зиIэхэм япхыгъэ организации 6-мэ сомэ миллион фэдиз хъурэ финанс IэпыIэгъу арагъэгъотыгъ. Илъэс къэс сэкъатныгъэ зиIэхэм я Дунэе мафэ ехъулIэу мыщ фэдэ организациехэм офис техникэр афащэфы. Ащ дакIоу мы купым къыхиубытэхэрэм яфитыныгъэхэр ухъумэгъэнхэм фэшI региональнэ шэпхъэ базэр нахьышIу шIыгъэным республикэм ипащэхэм анаIэ тет.\nГумэкIыгъоу дагъэзыжьын алъэкIыгъэхэм къатегущыIагъ республикэм ипрокурор шъхьаIэу Василий Пословскэр. Ащ къызэриIуагъэмкIэ, сэкъатныгъэ зиIэхэм яфитыныгъэхэр къэухъумэгъэнхэм, ахэм алъэныкъокIэ щыIэ шапхъэхэр гъэцэкIэгъэнхэм прокуратурэм ынаIэ тет. Мы илъэсым сэкъатныгъэ зиIэхэм яфитыныгъэхэр гъогогъуи 113-рэ аукъуагъэу къыхагъэщыгъ. ГущыIэм пае, Адыгеим ит гъэсэныгъэ, медицинэ ыкIи аптечнэ учреждениехэм ащыщхэм сэкъатныгъэ зиIэхэр ачIэхьанхэ алъэкIырэп. Ащ епхыгъэ тхылъ 28-рэ прокуратурэм къыIэкIэхьагъ, 25-р зэхэфыгъэ хъугъэ, гумэкIыгъохэр дагъэзыжьыгъэх. КъулыкъушIэхэм яшIуагъэкIэ сэкъатныгъэ зиIэ сабыим ищыкIэгъэ Iэзэгъу уцхэр IэкIагъэхьагъэх.\nЗэхэсыгъом хэлэжьагъэхэм ащыщхэр нэужым къэгущыIагъэх, гумэкIыгъо шъхьаIэу яIэхэр къыраIотыкIыгъэх. Ахэм ядэгъэзыжьынкIэ IэпыIэгъу къафэхъурэ АР-м и ЛIышъхьэ фэрэзагъэх. Джащ фэдэу сэкъатныгъэ зиIэхэм я Урысые обществэ итхьаматэу, УФ-м и Къэралыгъо Думэ идепутатэу Михаил Терентьевым ирэзэныгъэ тхылъ ТхьакIущынэ Аслъан къыфагъэшъошагъ.\n- Сэкъатныгъэ зиIэхэм щыкIагъэу яIэхэр дэгъоу тэшIэх, ахэр дэгъэзыжьыгъэнхэм тыпылъыщт, IэпыIэгъу тафэхъущт, - къыIуагъ кIэухым ТхьакIущынэ Аслъан.


Республика Адыгея - ЛIыгъэр ныбжьым елъытыгъэп\nКъуаджэу Блащэпсынэ щыщ кIэлэ Iэтахъоу илъэс 15 зыныбжь Къулэ Амир лIыхъужъныгъэу зэрихьагъэм пае Урысые общественнэ-къэралыгъо акциеу «Горячее сердце» зыфиIорэм ибгъэхалъхьэу къыфагъэшъошагъэр Адыгэ Республикэм и ЛIышъхьэу КъумпIыл Мурат мэфэкI шIыкIэм тетэу тыгъуасэ къыритыжьыгъ. Iофтхьабзэм хэлэжьагъэх АР-м гъэсэныгъэмрэ шIэныгъэмрэкIэ иминистрэу КIэрэщэ Анзаур, Кощхьэблэ районым ипащэу Хьамырзэкъо Заур, кIэлэ ныбжьыкIэм ят, икIэлэегъадж, нэмыкIхэри.\n— БлэкIыгъэ илъэсым, мэлылъфэгъум и 13-м, пчыхьэм сыхьатыр 10-м адэжь спортымкIэ секцием сыкъикIыжьзэ, гъунэгъу щагум зыгорэ къызэрэщышIэтыгъэм гу лъыстагъ, — къеIуатэ Амир. — Апэ мэхьанэ естыгъэп, ау нэужым джыри зэ нахь тэрэзэу сеплъыжьын гухэлъ сиIэу къэзгъэзэжьыгъ. КъызэрэчIэкIыгъэмкIэ, унэм машIо къыкIэнагъэу стыщтыгъэ.\nКъыщышIын ылъэкIыщтым Амир егупшысагъэп. НэгъэупIэпIэгъум къэлапчъэу егъэтыгъэм шъхьапырыпкIыгъ, псынкIэу унэм илъэдагъ. Зыныбжь хэкIотэгъэ лIыжъэу чъыещтыгъэр къыгъэущыгъ ыкIи унэм къырищыгъ, ау мыщ дэжьым ышIагъэр ригъэкъугъэу кIэлэ ныбжьыкIэм ылъытагъэп. МашIоу зыкъэзыштэнэу ежьагъэр изакъоу ыгъэкIосэнэу фежьагъ.\nНэужым пчъэ-шъхьангъупчъэхэр Амир Iуихыгъэх ыкIи гъунэгъу лIыжъым зыфэсакъыжьынэу риIуагъ. ГумэкIыгъо зэрэщымыIэжьыр инэрылъэгъу зэхъум, лIыхъужъ ныбжьыкIэр ядэжь кIожьыгъэ. Къыхэзгъэщы сшIоигъу Амир лIыблэнагъэу зэрихьагъэм рыпагэу урамым зэрэтемытыгъэр. IэпыIэгъу зыфэхъугъэм къэбарыр къымыIотэгъагъэмэ, хъугъэ-шIагъэр цIыфхэм алъыIэсыщтыгъэп.\nАдыгэ Республикэм и ЛIышъхьэ кIэлэеджакIом ыныбжь емылъытыгъэу лIыхъужъныгъэу зэрихьагъэм пае зэрэфэразэр къыIуагъ ыкIи социальнэ-культурнэ гукъэкIыкIэхэмкIэ Фондым ыгъэнэфэгъэ бгъэхалъхьэу «Горячее сердце» зыфиIорэр къыритыгъ. Фондым ипащэу Светлана Медведевам ыцIэкIэ дипломи Амир къыфагъэшъошагъ. ЛIыблэнагъэу къыхэфагъэм пае кIэлэ ныбжьыкIэм ошIэ-дэмышIэ IофхэмкIэ Министерствэм имедаль, Урысые граждан-патриотическэ проектэу «Дети-герои» зыфиIорэм и щытхъу тхылъ ыпэкIэ къыратыгъагъэх.\n— Къылэжьыгъэ тын лъапIэмкIэ сыгу къыздеIэу Амир сыфэгушIо. УищыIэныгъэ уемыблэжьэу нэмыкI цIыф IэпыIэгъу уфэхъугъ. Ащ лIыблэнагъэ зэрэпхэлъыр къеушыхьаты. Уилэгъухэм уизекIуакIэ щысэ афэхъунэу сыщэгугъы. ТапэкIи лIыхъужъныгъэу пхэлъым зэребгъэхъущтым, уигъэхъагъэхэм къызэращымыкIэщтым сицыхьэ телъ, — къыIуагъ КъумпIыл Мурат.\nШIухьафтын лъапIэ ыкIи Урысые кIэлэцIыкIу гупчэу «Орленок» зыфиIорэм кIонэу фитыныгъэ къезытырэ сертификатрэ нэужым республикэм ипащэ Къулэ Амир ритыгъэх. Мыщ фэдэу республикэр зэрыгушхон ылъэкIыщт сабыйхэр зыгъасэхэрэ ны-тыхэм, кIэлэегъаджэхэм КъумпIыл Мурат зэрафэразэр игущыIэ къыщыхигъэщыгъ.\nАмир ятэу Къулэ Ибрахьимэ зэхэсыгъом къыщыгущыIагъ, республикэм ипащэ мы Iофыгъом мэхьанэ ин зэрэритыгъэмкIэ зэрэфэразэр къыIуагъ.\nГузэжъогъу чIыпIэ ифэгъэ цIыфхэм IэпыIэгъу афэхъуныр къыпэблагъэу зылъытэгъэ Амир ошIэ-дэмышIэ IофхэмкIэ Министерствэм Iоф щишIэн гухэлъ пытэ зэрэзыфигъэуцужьыгъэр Iофтхьабзэм къыщаIуагъ. Сэнэхьатэу зыфаер псынкIэп, ау ар зэрифэшъуашэу зэригъэцэкIэщтыр Къулэ Амир къыушыхьатыгъ.


Мэкъумэщ хъызмэтым епхыгъэ Iофыгъохэм атегущыIагъэх | АДЫГЭ ДУНАЙ | АДЫГЭ ДУНАЙ | АиФ Адыгея\nМэкъумэщ хъызмэтым епхыгъэ Iофыгъохэм атегущыIагъэх.\nЦумпэ лъэпкъ зэфэшъхьафхэмрэ хэтэрыкIхэмрэ якъэгъэкIын фэгъэзэгъэ мэкъумэщ-фермер ыкIи унэе хъызмэтшIапIэхэм хэхъоныгъэхэр ашIынхэмкIэ амалэу щыIэхэм защатегущыIэгъэхэ зэхэсыгъо Красногвардейскэ районым щыкIуагъ.\nАР-м и ЛIышъхьэ ипшъэрылъхэр пIэлъэ гъэнэфагъэкIэ зыгъэцакIэрэм къызэриIуагъэмкIэ, унэе хъызмэтшIэпIэ мыинхэм IэпыIэгъу афэхъугъэныр хэбзэ къулыкъухэм япшъэрылъ шъхьаIэу щытын фае. Ащ фэIорышIэрэ программэу щыIэхэм цIыфхэр ащыгъэгъозэгъэнхэм, ахэм амалэу къатыхэрэр къызфагъэфедэнхэм мэхьанэшхо иI. Мы IофыгъомкIэ АР-м и Къэралыгъо Совет — Хасэм идепутатхэр район администрациехэм IэпыIэгъу афэхъунхэ алъэкIыщтых.\n— ЦIыфыбэ зыхэлэжьэрэ мыщ фэдэ зэхэсыгъо зыкIызэхэтщагъэм лъэпсэ гъэнэфагъэ иI. Хэбзэ къулыкъухэм, къоджэ псэупIэхэм, банкхэм, мелиорацием, шIэныгъэлэжьхэм, нэмыкI лъэныкъохэм ялIыкIохэр непэ къэзэрэугъоигъэх. Арышъ, ар къызфэдгъэфедэни, Iофыгъоу къэуцухэрэр зэшIотхынхэ фае. ТиIофшIэн изэхэщэн екIолIакIэу фытиIэр зэблэтхъунэу непэ обществэм пшъэрылъ къытфегъэуцу. Социальнэ-экономикэ гумэкIыгъоу щыIэхэр дэгъэзыжьыгъэнхэмкIэ лъэныкъуакIэхэр дгъэфедэнхэ фае. Ахэм зэу ащыщ ежь-ежьырэу зышъхьэ зыIыгъыжьрэ цIыфхэм IэпыIэгъу афэхъугъэныр. Мы пшъэрылъыр зэрифэшъуашэу зэшIохыгъэ зыхъукIэ IофшIэпIэ чIыпIакIэхэр къызэIутхынхэ, бюджетхэм арыхьэрэ хэбзэIахьхэр нахьыбэ тшIын ыкIи социальнэ проектхэр чIыпIэхэм ащыдгъэцэкIэнхэ амал тиIэщт, — къыIуагъ КъумпIыл Мурат.\nАР-м мэкъу-мэщымкIэ и Министерствэ ипащэ къызэриIуагъэмкIэ, блэкIыгъэ илъэсым езгъэжьэгъэкIэ фермер 35-мэ ыкIи мэкъумэщ хъызмэтшIэпIи 7-мэ грантхэр аратыгъэх. Ахэм ахэтых хэтэрыкIхэм ыкIи цум- пэ лъэпкъ зэфэшъхьафхэм якъэгъэкIын фэгъэзагъэхэри. Цумпэ лъэпкъ зэфэшъхьафхэм чIыгу гектар 790-рэ аубыты, ащ щыщэу гектари 118-р Красногвардейскэ районым телъытагъ. ЗэкIэмкIи республикэм тонн мини 5 къыщахьыжьыгъ, 2015-рэ илъэсым егъэпшагъэмэ, ар тонн 1336-кIэ нахьыб.


Тэу Аслъан: Гъэтхапэм и 21-м ИлъэсыкIэр адыгэхэм хагъэунэфыкIы »\nАдыгэхэр дунаим тет лъэпкъыжъхэм ащыщых, тарихъ гъогу кIыхьэ къакIугъ, тилъэпкъ зэрыгъозэрэ адыгэ хабзэр хахыгъ. Кавказым щыпсэухэрэм тырящысэтехыпI. Тилъэпкъ егъашIэм мэкъумэщышIэ лэжьакIу. Хэти ешIэ чIыгулэжьыныр, былымхъуныр зэрэмыпсынкIэр. СыдигъокIи мэкъумэщышIэм илэжьыгъэ зэрэбэгъощтыр зыщыпсэурэ чIыопсым епхыгъ. Гъэм ылэжьыгъэу Iуихыжьыгъэм ибагъэ елъытыгъ ихъун-шхынхэр ымыухызэ къэкIорэ гъэм илэжьыгъакIэ зэрэнэсыжьыщтым.\nГъатхэ къэс, фабэм зыщыIуидзэрэм, адыгэхэр ИлъэсыкIэм пэгъокIыщтыгъэх, тхьэлъэIухэр ашIыщтыгъэх, ялэжьыгъэхэри яIэхъогъухэри афэбэгъонхэу лъаIощтыгъэх.\nИлъэсыкIэм иапэрэ мафэ унагъо пэпчъ тхьэлъэIу, ятIонэрэ мафэм чылэгъо тхьэлъэIу ашIыщтыгъэх, ящэнэрэ мафэм цIыфхэр, унагъохэр, зэIахьылхэр гушIуакIо зэфакIощтыгъэх.\nИжъым-ижъыжьым къыщегъэжьагъэу, губгъо IофшIэнхэр рамыгъажьэзэ, гъэтхэпэ мазэм, чэщымрэ мафэмрэ зэфэдиз зыщыхъурэ лъэхъаным, и 21-23-рэ мэфищыр агъэмэфэкIыщтыгъэ. Мы уахътэм тефэу, пчэдыжьым щегъэжьагъэу ошъуапщэу, чъыIэу, загъори осыцэхэр къыхилъэсыкIэу, ау щэджэгъоужым уашъор къызэIэкIыжьэу тыгъэпс зыхъужьыкIэ, гъэрэ кIырэ зэхэкIыгъэу аIощтыгъэ.\nИлъэсыкIэр къызыщихьэрэм, жьы фабэ къепщэу мафэ къызыхэкIыкIэ, лIыжъырэ ныорэ чъыг хатэхэм ахахьэщтыгъэх – «чъыгхэр агъащтэщтыгъэх». Чъыг пэпчъ лIыжъыр екIуалIэти, ощ тыкумкIэ шъабэу теозэ, ныом риIощтыгъэ: «Мыр чъыг хъэтэжьэп, къыпыкIэжьырэ шIагъо щыIэжьэп, итэгъэупкIыжь». Ныом къыриIожьыщтыгъэ: «Джыри зэ тыкIырыгъэплъ, мыгъэ хъоеу къыпыкIэнкIи мэхъуба».\nАр загъэцэкIахэкIэ, сабыйхэр ягъусэхэу чъыгхатэр джыри къакIухьэщтыгъэ. «Мыщи Тхьэм пкъырегъахь! Мыщи Тхьэм пкъырегъахь!» ыIозэ, пхъэшъхьэ-мышъхьэхэр бэгъонхэу лIыжъыр чъыг пэпчъ бэщымкIэ еощтыгъэ.\nМэфэкI зэрэщыIэщтыр арагъашIэщтыгъэ\nИлъэсыкIэр къызыщихьащт пчыхьэм чылэхэр мэкъэгъэIухэм къакIухьэщтыгъэ, джэщтыгъэх – чIыпIэу зэкIолIэщтхэмрэ уахътэу зыщызэрэугъоищтхэмрэ арагъашIэщтыгъэ.\nГъоум, ачъэгъашъор, пчэнышъхьэ нэIурыдзэ пэIулъэу игъусэщтыгъэ, адрэ кIыгъущтыгъэхэм хьэкIэ-къокIэ плъышъохэр атеохэу зафапэщтыгъэ. Шъохэр атехъуагъэу, нэшIэ-IушIэу зашIызэ, зашIытэжьэу, цIыфхэр агъэщхыхэу, агъэчэфхэу, Iэгу дэхьэ-дэкIэу чылэр къакIухьэщтыгъэ. Зыдахьэрэ унагъохэр шхыныгъохэмкIэ къятэщтыгъэх.\nБын-унагъом зэшIокI иIэу, къыштагъэр ашIомакIэ зыхъукIэ, нахьыбэ къыIахынэу, ащыщ горэ пчъэIупэм, лIагъэм фэдэу зишIыти, Iугъуалъхьэщтыгъэ. Игъусэхэм, анахьэу бзылъфыгъэхэм, агу лъэшэу къеорэм фэдэу зашIыщтыгъэ. Бысымым нахь уасэ иIэу къурмэныпхъэ къаритынэу ыIощтыгъэ. Аущтэу ежьхэр зыфаер къаритынэу къеIофэ ачъэгъашъор «къэхъужьыщтыгъэп». Зыфэехэ псэушъхьэр къаритынэу къызиIокIэ, ащ лъыпытэу «ыпсэ къыпыкIэжьыщтыгъэ».\nНэшхъэигъо зиIэ унагъохэм адахьэщтыгъэхэп, къаухьэщтыгъэх, ау ахэми илъэсыкIэ Iанэм пае зыгорэхэр къафарагъэхьыщтыгъэх.\nИлъэсыкIэм иапэрэ мафэ ехъулIэу унагъо пэпчъ зыщыпщэрыхьэу иIэ джэныкъо ма-\nшIо пэпчъ тIыщэ (къурмэн) фишIэу хэбзагъэ. НэмыкIырэ джэныкъохэу зыщымыпщэрыхьэхэу унэхэр зэрагъэфабэщтыгъэ къодыехэм тIыщэ афашIыщтыгъэп.\nТIыщэ псэушъхьэхэр: пчэны, мэлы, шкIэхъужъ, чэмы зыфэпIощтхэм мэшIошъхьэтыхь е мэшIошъхьэтIыхь араIо, щагубзыум зэреджэхэрэр – мэшIошъхьэчэт. Шъыпкъэ, ижъыкIэ аукIынэу былым пIашъэхэр нахьыбэу яIэщтыгъэх, ау цIыфхэм ягъот макIэ зэрэхъугъэм елъытыгъэу, щагу бзыухэр – чэтхэр, тхьачэтхэр, къазхэр е нэмыкIхэр къурмэн ашIыхэу хъугъэ. ИжъыкIэ илъэсыкIэ чэщым зэрэунагъоу чъыещтыгъэп – чэфэу, нэгушIоу рахыщтыгъэ. Учъыягъэу е убэлэрэгъыгъэу илъэсыкIэм утехьэмэ мыхъунэу алъытэщтыгъэ. Апэрэ мафэм гушIуакIо зэфакIощтыгъэхэп, ядэжьхэм арысыщтыгъэх.\nДжэныкъор зэрыт унэм илъэсыкIэ пчыхьэм мэфэкI Iанэхэр щызэрагъафэщтыгъэх. Шхыныгъо зэтешIыкIыгъэхэр Iанэмэ атыралъхьэщтыгъэ. ТхьэлъэIу шхыныгъохэу хьалыжъо зэфэшъхьафхэр агъажъэщтыгъэх: зым къуае, адрэм лы, ящэнэрэм пхъэшъхьэ-мышъхьэхэр адэлъыхэу.\nКъурмэнылыр агъажъо зыхъукIэ, тIэкIу шIэ къэс, бзылъфыгъэ нахьыжъэу унагъом исыр джэныкъом дахьэти, лэу къажъорэм дэгъэ тIэкIу къытырихыщтыгъэ ыкIи машIом пигъаткIощтыгъэ. Шхыныгъом щыщэу ар джэныкъо машIом иIахьэу алъытэ.\nIэнэ ушъагъэхэр зэрагъэуцогъэ унэшхом зэрэбынэу щызэрэугъоищтыгъэ. А зызакъор ары зэлъэхэмыхьэ хабзэр адыгэмэ «аукъоу зыщытыгъэр». Зэфэшъхьафэу хъулъфыгъэхэри бзылъфыгъэхэри Iанэмэ апэтIысхьэщтыгъэх. Унагъом ибысым тхьэлъэIу къыIощтыгъэ.\nСабыйхэр чэщ реным агъэчъыещтыгъэхэп, агъэджэгущтыгъэх. Зэрэунагъоу ащ хэлажьэщтыгъэ. ГущыIэм пае, дэеегъэчъэх ешIэщтыгъэх.\nПчэдыжьым жьэу, тыгъужъ джашъорэ къо бэгурэ псым хэмыхьэхэзэ, псыхъом зыщагъэпскIынэу кIэлакIэхэр агъакIощтыгъэх. КъызэраIотэжьырэмкIэ, сымаджэ хъурэ къахэкIыщтыгъэп.\nЗытхыгъэр Тэу Аслъан. Адыгэ Республикэм и Лъэпкъ музей инаучнэ IофышI.\nОпубликовал admin, 18-03-2016, 23:26. Просмотров: 2049\n– Аdygvoice: Гъэрэ кIырэ зыщызэхэкIырэ мэфэкIыр\n– И 2021-рэ Адыгэ илъэсыкIэ мэфэкIым икъэгъэкIэн зы хахъо ышIыгъ\n– ИлъэсыкIэ хъяр Тхьам тфешI, - гъэрэ кIырэ зыщызэхэкIырэ мафэм адыгэхэр мэхъ ...


Икъашъо ищыIакIэ дештэ — Адыгэ макъ\n«Налмэсым» и Унэ культурэм, искусствэм яIофышIэхэр, лъэпкъ къашъор зышIогъэшIэгъонхэр щызэIукIагъэх. Урысыем, Адыгеим янароднэ артистэу, Абхъазым, Пшызэ язаслуженнэ артистэу Кукэнэ Мурат пчыхьэзэхахьэр зэрищагъ. Ипэублэ гущыIэ М. Куканэм щыхигъэунэфыкIыгъ «Налмэсым» щыIэныгъэм гъогу шIагъо къызэрэщикIугъэр.\n— «Налмэсым» къашъор дахэу къышIызэ тегъэгушIо, гъэхъагъэу ышIырэмкIэ Адыгэ Республикэм ыцIэ лъагэу дунаим щеIэты. «Налмэсыр» хэгъэгум ымакъ, Адыгеим икультурэ инамыс. Сэнаущыгъэ зыхэлъ лIэуж пчъагъэхэм «Налмэсыр» яIофшIагъ, — къыIуагъ Кукэнэ Мурат.\n1936-рэ илъэсым ансамблэр зызэхащэм, колхозхэм ялэжьапIэхэм къащышъоу ригъажьи, зыпкъ иуцуагъ, тихэгъэгу имызакъоу, дунаим щызэлъашIагъ. Непэ «Налмэсыр» Урысыем, IэкIыб хэгъэгухэм яконцерт къэтыпIэ анахь дэгъухэм къащэшъо, ащкIэ лъэпкъхэр зэфещэх, щытхъур Адыгеим къыфехьы.\nЛъэхъэнэ зэфэшъхьафхэм къиныбэ зэпызычыгъэ адыгэ лъэпкъым фэусагъэр макIэп. Кукэнэ Мурат гупшысэ ин зыхэлъ усэу Къуекъо Налбый ытхыгъэм щыщ пычыгъом IупкIэу къеджагъ.\nАдыгэ чIыгум гу щысэгъаф…\nМэфэкI концертым «Налмэсыр» щыуджыгъ. Ижъырэ къашъохэм къащегъэжьагъэу джырэ уахътэ ансамблэм къышIыхэрэр зэхэпхъагъэхэу артистхэм къагъэлъэгъуагъэх. Къашъоу «Ислъамыер», лъэпкъ орэдхэу «Си Пакъ» зыфиIорэм, «Къэгъэзэжьым», нэмыкIхэм атехыгъэ къашъохэр уяплъынкIэ гъэшIэгъоных. «ШIуфэс къашъор» гъэпсыкIэу иIэмкIэ зыми хэкIуакIэрэп. «Адыгэ уджыхэр» лъэпкъ шэн-хабзэхэм къапкъырэкIых.\n— Адыгэхэм ятарихъ, ящыIакIэ тикъашъохэмкIэ къэдгъэлъагъохэзэ, нэмыкI лъэпкъхэм искусствэм ыбзэкIэ тадэгущыIэ, талъэIэсы, — къыIуагъ «Налмэсым» ихудожественнэ пащэу ыкIи ибалетмейстер шъхьаIэу, Урысыем, Абхъазым, Пшызэ язаслуженнэ артистэу, Адыгеим инароднэ артистэу Хъоджэе Аслъан.\nАдыгэ Республикэм культурэмкIэ иминистрэу Аулъэ Юрэ ти ЛIышъхьэу КъумпIыл Мурат, Правительствэм ацIэкIэ «Налмэсым» къыфэгушIуагъ. Адыгеим и Парламент и Комитет ипащэу Наталья Широковар республикэм и Къэралыгъо Совет — Хасэм ыцIэкIэ зэхахьэм къыщыгущыIагъ, щытхъу тхылъхэр аритыжьыгъэх.\nАбхъазым и Правительствэ ыцIэкIэ зэхахьэм къыщыгущыIэгъэ Зураб Марсалие Адыгеим иныбджэгъушIу. Лъэпкъхэм язэпхыныгъэ нахь пытэ хъуным «Налмэсыр» зэрэфэлажьэрэр, шIушIагъэу иIэхэр З. Марсалие хигъэунэфыкIыгъэх.\nКъэбэртэе-Бэлъкъарым и Къэралыгъо академическэ къэшъокIо ансамблэу «Кабардинкэм» ихудожественнэ пащэу, Адыгэ Республикэм изаслуженнэ артистэу Iэтэбый Игорь гущыIэ фабэхэр пчыхьэзэхахьэм къыщиIуагъэх.\n«Кабардинкэмрэ» «Налмэсымрэ» зэгъусэхэу Налщык, Мыекъуапэ, Москва, нэмыкIхэм концертхэр тапэкIи къащатыщтых. «Налмэсым» июбилей фэгъэхьыгъэ концертым «Кабардинкэр» щыуджыгъ, «Къашъо» зыфиIорэр, нэмыкIхэри къышIыгъэх.\nКъэрэщэе-Щэрджэсым и Къэралыгъо ансамблэу «Эльбрусыр», Къэрэщэе-Щэрджэсым къашъомкIэ и Къэралыгъо театрэу «Меркурий» зыфиIорэр «Налмэсым» иконцерт хэлэжьагъэх, лъэпкъ къашъохэр къашIыгъэх.\n«Меркурием» ихудожественнэ пащэу, ибалетмейстер шъхьаIэу, Къэрэщэе-Щэрджэсым, Абхъазым язаслуженнэ артистэу Мурат Хагиевым зэрэхигъэунэфыкIыгъэу, «Налмэсым» артист цIэрыIуабэ щагъэсагъ, пчыхьэзэхахьэм гущыIэгъу щызэфэхъугъэхэм гукъэкIыжь гъэшIэгъонхэр яIэх.\nАбхъазым и Къэралыгъо ансамблэу «Шаратыным» ихудожественнэ пащэу Руслан Бебие, Адыгеим инароднэ артистэу, Абхъазым изаслуженнэ артистэу НэмытIэкъо Аслъан, Урысыем изаслуженнэ артистэу, Адыгеим инароднэ артистэу Къулэ Мыхьамэт, нэмыкIхэм язэдэгущыIэгъухэм тахэлэжьагъ. Къашъом псэ зэрэпытыр къыхагъэщызэ, искусствэм ихэхъоныгъэхэм яеплъыкIэхэр къыраIолIагъэх.\nИскусствэм щыцIэрыIохэ Хъот Заур, Зыхьэ Заурбый, Урысыем, Адыгеим язаслуженнэ тренерэу Хъот Юныс, республикэ общественнэ движениеу «Адыгэ Хасэм» культурэмкIэ икомитет хэтыхэу ГъукIэлI Сусан, Унэрэкъо Гулэз, шIэныгъэлэжьэу Ахътэо Руслъан, нэмыкIхэу гущыIэгъу тызыфэхъугъэхэм «Налмэсыр» агъэлъапIэ. Гум къигущыIыкIырэ ансамблэм иартистхэм аготыхэу сурэтхэр нэбгырэ пшIы пчъагъэмэ атырахыгъэх.\n«Налмэсым» непэ Iоф щызышIэхэрэм афэгушIуагъэх, щытхъу тхылъхэр аратыжьыгъэх.\n«Налмэсым» изыгъэпсэфыгъо уахътэ къэсыгъэми, республикэм щыкIорэ зэхахьэхэм ахэлэжьэщт. Москва бэдзэогъу мазэм кIощт.\n— АР-м и ЛIышъхьэу КъумпIыл Мурат, Правительствэм, Парламентым гущыIэ къодыеу щымытэу гукIэ тафэраз, «тхьашъуегъэпсэу» ятэIожьы, — къыIуагъ Хъоджэе Аслъан.\nПчыхьэзэхахьэр сыхьати 4 фэдизрэ кIуагъэ. Концертым иятIонэрэ едзыгъо къош республикэхэм яансамблэхэм къашIыгъ. «Налмэсым» иартистхэр дахэу фэпагъэхэу залым чIэсхэу пчыхьэзэхахьэм еплъыгъэх.\nПредыдущая Лапшу снимут с ушей: на ПМЭФ анонсировали запуск первого антифейк-сервиса\nСледущая Джыри псэолъэ 11 хагъэхьагъ


Редактор 23.10.2020 КЪЭБАРЫКlЭХЭР, СПОРТЫР\n«Зенит» — «Брюгге» — 1:2. Чъэпыогъум и 20-м Санкт-Петербург щызэдешIагъэх. «Ренн» — «Краснодар» — 1:1.\nЧемпионхэм якуп хэт футбол командэхэр Европэм и Кубок къыдэхыгъэным фэбанэх. Урысыем икомандищ зэнэкъокъум хэлажьэ.\nБельгием икомандэу «Брюгге» Европэм щыцIэрыIу. «Зенит» ащ ебгъапшэмэ, тиешIакIохэм текIоныгъэр къыдахыщтэу тлъытэщтыгъэ. Пчъагъэр 1:1-у Дзюбэ, Мостовоим, нэмыкIхэм «Брюгге» икъэлапчъэ Iэгуаор дадзэнэу чIыпIэшIу итыгъэх, ау янасып къыхьыгъэп. ЕшIэгъум иаужырэ такъикъ Бельгием иешIакIохэм нахьышIоу агъэфедагъ. Тиклуб икъэлапчъэ благъэу къекIугъэх, хъагъэм Iэгуаор дадзагъ — 1:2.\nЧъэпыогъум и 28-м «Зенит» Германием щешIэщт, «Боруссием» енэкъокъущт.\n«Краснодар» Францием щешIагъ. «Ренн» зыфиIорэр командэ лъэшхэм ащыщ. Пчъагъэр 1:0-у французхэм зэIукIэгъур ахьызэ, «Краснодар» иешIакIоу Рамирес ухъумакIохэм аIэкIэкIи, я 59-рэ такъикъым къэлапчъэу зыпэчыжьэм дахэу Iэгуаор дидзагъ.\nАужырэ такъикъхэм Францием иешIакIохэр бэрэ апэкIэ къилъыгъэх. ТиухъумакIохэр, анахьэу къэлэпчъэIутэу Матвей Сафоновыр, цыхьэшIэгъоу ешIагъэх.\nЧъэпыогъум и 28-м «Краснодар» дунаим щызэлъашIэрэ «Челси» IукIэщт, зэнэкъокъур Краснодар щыкIощт. Англием икомандэ апэрэу гъунэгъу краим икъэлэ шъхьаIэ щешIэщт.\nДунэе футболыр Краснодар къылъыIэсыгъ. Футболыр зышIогъэшIэгъонхэр Адыгеим икIыхэзэ, Краснодар щыкIорэ зэIукIэгъухэм ягуапэу яплъых.\nЧъэпыогъум и 21-м зэIукIэ-гъур Австрием щыкIуагъ. «Локомотив» иешIакIохэу къэлапчъэм Iэгуаор дэзыдзагъэхэр: Эдер, Лисакович.\nЕвропэм икъалэхэм ащыкIогъэ ешIэгъухэм якIэуххэр зэтэгъапшэх.\n«Челси» — «Севилья» — 0:0, «Лацио» — «Боруссия» Д — 3:1, «Барселона» — «Ференцварош» — 5:1, ПСЖ – «Манчестер Юнайтед» — 1:2, «Лейпциг» — «Истанбул» — 2:0, «Реал» — «Шахтер» — 2:3, «Бавария» — «Атлетико» — 4:0, «Интер» — «Боруссия» М — 2:2, «Аякс» — «Ливерпуль» — 0:1, «Манчестер Сити» — «Порту» — 3:1, «Олимпиакос» — «Марсель» — 1:0, «Митьюлланд» — «Аталанта» — 0:4.\nЯтIонэрэ ешIэгъухэр чъэпыогъум и 27 – 28-м Европэм щыкIощтых.\nПредыдущая Госкорпорация «Росатом» и «Ростелеком» запускают масштабный ИТ-проект по централизованному управлению доступом к информационным системам\nСледущая Хэгъэгум икъэлиплIмэ ащыбэнэщтых


ИешIакIэ лъэхъу — Адыгэ макъ\nРедактор 15.11.2021 15.11.2021 КЪЭБАРЫКlЭХЭР\n«АГУ-Адыиф» Мыекъуапэ – «Динамо-Синара» Волгоград – 14:24 (7:11).\nШэкIогъум и 10-м республикэ спорт Унэшхоу Кобл Якъубэ ыцIэ зыхьырэм щызэдешIагъэх.\n«Адыиф»: къэлэпчъэIутхэр: Баскакова, Ламзина; ешIакIохэр: Клименко – 4, Краснокутская, Никулина – 1, Кириллова, Колодяжная, Мещерякова – 1, А. Морозова – 1, Богданова – 1, Куцевалова – 4, Казиханова, Казанджян, Дмитриева, Краснова, Кобл – 2.\nГандболымкIэ суперлигэм ия 2-рэ купэу «Б-м» апэрэ чIыпIэр щызыIыгъ «Динамэм» иешIакIэ тыгу рихьыгъ. ПсынкIэу ыпэкIэ елъы, шъуамбгъоу ешIэ, зэгурыIоныгъэ пшъашъэхэм ахэлъ. КъэлэпчъэIутэу Анна Верещак цыхьэшIэгъоу ухъумакIохэм акIыб щыI. «КъэлэпчъэIутыр – командэм ызыныкъу» зыфэпIощтыр ащ фэгъэхьыгъ. Метри 7 тазыр дзыгъохэр заулэрэ къызэкIидзэжьыгъэх. Кобл Зурет изакъоу тIогъогогъо зекIум, къэлапчъэм Iэгуаор дыригъэдзагъэп. Диана Казихановар, Ангелина Куцеваловар, Дарья Богдановар, нэмыкIхэри «Динамэм» икъэлэпчъэIут шIокIынхэ амылъэкIэу уахътэ къякIугъ.\n«Динамэр» зыгъэлъэшырэр ыпэкIэ зилъыкIэ ешIакIохэм псынкIэу Iэгуаор зэратыжьын, язэгурыIоныгъэ къагъэлъэгъон зэралъэкIырэр ары. «Адыифыр» ащ ебгъапшэмэ, нахь жъажъэу ыпэкIэ лъэкIуатэ. Къогъупэхэм ащешIэхэрэ Дарина Никулинар, Елизавета Краснокутскаяр, Диана Казихановар, Анна Красновар IэпэIасэх, шIыкIэшIухэр къагъотых. Арэу щытми, игъом апэкIэ имылъхэу, ухъумакIохэр лъэшэу амыгъэгумэкIхэу, къэлапчъэм Iэгуаор дадзэным фэшI хэкIыпIэхэр къамыгъотхэу тэлъэгъух.\nКобл Зурет, Дарья Богдановар гупчэм щешIэх. З. Коблым зэхэщэн Iофыгъохэр ыгъэцакIэхэзэ ухъумакIохэм «апхырыкIыным» зэрэпылъыр дэгъу. ЕшIэкIо ныбжьыкIэу Ангелина Куцеваловам тазыр дзыгъохэр егъэцакIэх, ошIэ-дэмышIэу къэлапчъэм дэон елъэкIы. Пчъагъэр 4:11 зэхъум, А. Куцеваловар ары Iэгоуи 4-р хъагъэм изыдзагъэр.\nПчъагъэр 4:11, 8:11 зэхъум, «Адыифым» гъэхъагъэ ышIыщтэу тыгугъэщтыгъ, ау Ирина Клименкэм фэдэу Iэгуаор хъагъэм изыдзэн ешIакIоу «Адыифым» къыхэкIыгъэр макIэ.\n«Адыифыр» шэкIогъум и 14-м «Университетым» дешIэщт. ТикъэлэпчъэIутэу Людмила Баскаковам тапэкIи иIэпэIэсэныгъэ хигъэхъонэу фэтэIо. Ар цыхьэшIэгъоу ешIэ зыхъукIэ, «Адыифыр» текIоныгъэм нахьышIоу фэбэнэн ылъэкIыщт.\nТренер шъхьаIэу Александр Реввэ къызэрэтиIуагъэу, метри 7 тазыр дзыгъохэр гъогогъуи 4 хъагъэм тиешIакIохэм радзэн алъэкIыгъэп, къэлапчъэм язакъоу гъогогъуи 3 екIугъэх, ау пчъагъэм хагъэхъуагъэп. «Динамэр» гупчэр дэгъоу къызфигъэфедэным нахь фэхьазыр.\n«Адыифым» иешIакIэ къыгъотынэу, «Университетым» текIонэу фэтэIо.\nСурэтым итхэр: «Адыифыр» «Динамэм» дешIэ.\nПредыдущая Az kaldı\nСледущая Хэгъэгум имедали 5


Адыгэ лъэпкъыр къэшъо, мэуджы… | Адыгэ Макъ\nАдыгэ лъэпкъыр къэшъо, мэуджы…\nАвтор: Редакция\t/ 05.08.2019\t/ КУЛЬТУРЭР, КЪЭБАРЫКlЭХЭР\t/\nАдыгэ лъэпкъыр зэфэзыщэрэ Дунэе зэхахьэу «Хэгъэгу джэгушхор» бэдзэогъум и 31-м Къэбэртэе-Бэлъкъар Республикэм икъэлэ шъхьаIэу Налщык щыкIуагъ. Хэгъэгу зэфэшъхьафхэм ащыпсэухэрэ тилъэпкъэгъухэр зэIукIэгъу фабэм къыщызэрэугъоигъэх, яшэн-хабзэхэр, якультурэ, ятарихъ зэрагъэлъапIэрэр къаушыхьатыгъ.\nАдыгэхэр зэзыпхырэ джэгушхор мы илъэсым ящэнэрэу зэхащагъ. Апэрэр Налщык щашIыгъагъ, блэкIыгъэ илъэсым Адыгеим тилъэпкъэгъухэр къеблэгъагъэх. Мыгъэ джыри Налщык щызэIукIэжьыгъэх. Абхъазхэм ацIэкIэ щыт гупчэм щыжъотыгъ. Америкэм, Тыркуем, Израиль, Иорданием, ткъош республикэхэм ащыIэхэ адыгэхэр уджынхэу, лъэпкъ мэкъамэр чыжьэу агъэIунэу къыщызэрэугъоигъэх.\nIофтхьабзэм изэхэщакIохэм ащыщэу, Нарт-Хэку Хасэм ипащэу Ашхъот Анзор къызэриIуагъэмкIэ, ныбжьыкIэхэм ялъэпкъ шэн-хабзэхэр аIэкIэмызынхэм мыщ фэдэ зэIукIэхэр фэлажьэх.\n— Хэгъэгу джэгушхор нахь гъэшIэгъонэу зэрэтшIыщтым илъэс къэс тыдэлажьэ, — къытфеIуатэ тигущыIэгъу. — Мыгъэ къэшъонымкIэ зэнэкъокъу закъоу щымытэу, ныбжьыкIэхэр щыIэныгъэм езыгъэгупшысэнхэ къэгъэлъэгъонхэр пхырыщыгъэщтых. «Ачъэм икъашъо» ахэм ащыщ. Тэрэзэу мызекIорэ цIыфым гупшысэ пхэнджхэр зэрэфэпшIырэр къыраIотыкIыщт. Къэзэрэугъоигъэхэм еплъын-хэм, тапэкIэ зэфэхьысыжьхэр ашIынхэм ар афэIорышIэщт. Джащ фэдэу анахь дэгъоу къэшъуагъэхэр зэрэхэдгъэунэфыкIыщтхэм дакIоу, адыгэ мэкъамэхэр зыгъэжъынчыхэрэ ныбжьыкIэхэри дгъэшIощтых.\nНэфышъ Тимур, Битэкъо Науркъан, НакIэ Аслъан Хэгъэгу джэгушхор зэращэ. Адыгэ шъуашэхэр ащыгъхэу пчэгум къихьагъэх.\n— Мыщ фэдэ джэгухэм яшIуагъэкIэ адыгэ лъэпкъыр зэрэлъэгъу, ныбжьыкIэхэр нахь зэрэшIэх, — къытфеIуатэ джэгуакIоу Нэфышъ Тимур. — Адыгэ Iанэр лъэкъуищ, ащ къыкIэлъыкIоу хьатыякIуищыр джэгум зафэу итымэ теплъыгъ. Тинахьыжъхэм унашъо къытфашIэу, ныбжьыкIэхэр зэкъотхэу типчыхьэзэхахьэ чэфэу редгъэкIокIын гухэлъ тиI.\nНэфышъ Тимур нысэщэ джэгухэр зэрищэхэ зыхъукIэ, хъохъу дахэхэр, гупшысэ куу зыхэлъ псалъэхэр къеIох, ау Хэгъэгу джэгушхор ахэм атекIы.\n— Зинасып къэкIонэу щыт кIалэхэр, пшъашъэхэр пчэгум къыщызэрэугъоигъэх, — игущыIэ лъегъэкIуатэ Тимур. — Ащ къыхэкIэу непэ дгъэхьазырыгъэхэ хъохъухэр нахьыбэрэм тиныбжьыкIэхэм афэгъэхьыгъэщтых.\nБитэкъо Науркъан къызэриIуагъэмкIэ, Хэгъэгу джэгушхор илъэсым зэ зэрашIырэр. Ащ къыхэкIэу ар зэрифэшъуашэу рекIокIыным, къекIолIагъэхэм агу къинэжьыным яшъыпкъэу пылъыгъэх.\n— Сэ сишIошIкIэ, дунаим щыпсэухэрэ адыгэхэр тилъэпкъ къашъо зэрепхых, нахь зэпэблагъэ ешIых, — игупшысэхэмкIэ къыддэгуащэ Науркъан. — АщкIэ нэмыкI цIыф лъэпкъхэм татекIы.\nНеущрэ мафэр зыIэ илъхэ сабыйхэр пэублэм пчэгум къырагъэблэгъагъэх. Ахэм къафагъэхьазырыгъэ джэгукIэхэмкIэ, хырыхыхьэхэмкIэ джэгушхор къызэIуахыгъ. Нэужым гъогу пхэнджыр къыхэзыхырэ цIыфым илъэпкъ зэриумысырэр къизыIотыкIырэ къэгъэлъэгъонымкIэ Iофтхьабзэр лъагъэкIотагъ.\nХэгъэгу джэгушхом къеблэгъагъэхэм шIуфэс гущыIэхэр зэхэщакIохэм къапагъохыгъэх, пшъашъэхэр къыхэзыщыщтхэр агъэнэфагъэх. ДжэгокIуищ пчэгум зэритыщтым фэдэу пшъэшъищмэ къэшъощтхэр къыхащыщтых. Къэбэртэе-Бэлъкъарым, Къэрэщэе-Щэрджэсым, Адыгэ Республикэм, Ингушетием, Темыр Осетием — Аланием янароднэ артистэу Нэфышъ Чэримэ къэзэрэугъоигъэхэм гущыIэ фабэхэр апигъохыгъэх, орэд къафиIуагъ. Нэужым къэшъоныр рагъэжьагъ. ДжэгуакIохэр пчэгум итхэу, ныбжьыкIэхэу къызэдашъохэрэр бзыум фэдэу быбатэхэзэ пчыхьэр дахэу лъыкIотагъ.\nАмерикэм икъалэу Нью- Джерси щыщ Пщыгъон Нур адыгабзэр тIэкIу къин къыщэхъуми, илъэпкъ игушхуагъэ зэрэхэлъыр зэхэошIэ. Илъэс 18 зыныбжь кIэлэ ныбжьыкIэр Хэгъэгу джэгушхом хэлэжьагъ, къэшъо дахэкIэ пчэгум щыуджыгъ.\n— Джэгушхор зэрэщыIэщтыр сшIэщтыгъэ, ащ тефэу Налщык сыкъэкIуагъ, — къытфеIуатэ Нурэ. — Америкэм щызэхащэхэрэ джэгухэм мыр атекIы. Адыгэ лъэпкъым иIэ къашъохэр зэкIэ къыщашIых. Ащ Iофтхьабзэр нахь бай, нахь гъэшIэгъон къешIы. Адыгабзэр сшIэрэп, ау къэкIорэ илъэсым нэс зэзгъэшIэн, сыкъызэрэшъорэм фэдэу бзэри сIэкIэлъэу Хэгъэгу джэгушхом сыхэлэжьэн гухэлъ сиI.\nИорданием къикIыгъэ Къоджакъэ Фатимэ ипшъашъэ Налщык щэпсэу. Илъфыгъэ дэжь бэрэ къэкIо, ихэку гупсэ зыщигъэгъупшэрэп.\n— Налщык сызыщыIэр тхьамэфэ заулэ хъугъэ. Хэгъэгу джэгушхор зэрэщыIэщтым, ащ сеплъын зэрэслъэкIыщтым сагъэгушIуагъ. Силъэпкъэгъухэм сызэраIукIэщтым, ныбжьыкIэгур къашъом зэрэзэлъиубытырэр нэрылъэгъу къызэрэсфэхъущтым сагъэгушхуагъ.\nАдыгеим икIыгъэ купым щыщэу Хьаткъо Симазэ адыгэ къашъохэр лъэшэу икIасэх, джэгухэу зэхащэхэрэм ахэлэжьэ зэпыт. Ар Адыгэ кIэлэегъэджэ колледжэу Андырхъое Хъусен ыцIэ зыхьырэм щеджэ.\n— Сыкъашъо зыхъукIэ щыIэныгъэр къэуцугъэ фэдэу къысщэхъу, сыгуи, спси къэсшIырэ къашъом есэпхых, — къытфеIуатэ Симазэ. — Адыгэ къэралыгъо университетым иансамблэу «Нарт» зыфиIорэм сыкъыщэшъо, тапэкIи сэнаущыгъэу схэлъым хэзгъэхъон гухэлъ сиI.\nАнахь дахэу къэшъуагъэхэр къыхагъэщыгъэх\nОсэшI купэу агъэнэфагъэр пчыхьэ реным къэшъогъэ ныбжьыкIэхэм алъыплъагъэх. Ахэм ащыгъым къыщегъэжьагъэу, апкъ зэраIыгъым, къашъом икупкI къызэрэраIотыкIырэм лъыплъагъэх, шIухьафтыныр анахь зытефэхэу алъытэхэрэр къыхагъэщыгъэх. Пстэуми анахь зытефэу алъытэгъэ пшъашъэр Адыгеим зэрэщыщым тигъэгушхуагъ. Еутых Бэллэ джэгушхор зырагъажьэм апэрэу пчэгум къыращагъ.\n— Пшъэшъэ пстэуми апэу пчэгум сыкъызэрэращагъэм тIэкIу сыкъигъэгумэкIыгъ, сыда пIомэ Iофтхьабзэм къекIолIагъэхэм зэкIэми янэплъэгъу оры зыфэгъэхьыгъэр, — къытфеIуатэ тын лъапIэр къызфагъэшъошэгъэ Еутых Бэллэ. – Дахэу къашъоу, шIухьафтыныр зытефэрэ пшъэшъабэ джэгум хэлэжьагъ. Пстэуми сэ сыкъызэрэхахыгъэр сигуапэ хъугъэ.\nИлъэси 5 ыныбжьыгъ Бэллэ адыгэ къашъом зыфигъэсэнэу зырегъажьэм. Егъэджэн курсхэм ятэжъ ыщэщтыгъэ. Илъэс 14 хъугъэу къашъом екIурэ гъогур тигущыIэгъу щыгъупшагъэп. Исэнаущыгъэ зэрэхигъэхъощтым, ицIыкIугъом къыщегъэжьагъэу пэблэгъэ къашъохэр нахь куоу зэрэзэригъэшIэщтхэм пылъыгъ. Мы уахътэм Адыгэ Республикэм и Къэралыгъо академическэ лъэпкъ къэшъокIо ансамблэу «Налмэсым» хэт.\nКIалэхэм алъэныкъокIэ пстэуми къахагъэщыгъэр чыжьэу къикIыгъэ хьакIэ лъапIэу Пщыгъон Нур. Ащ адыгэгу зэриIэр, исэнаущыгъэ джэгушхом зэкIэ къекIолIагъэхэм къыхагъэщыгъ.\nХэгъэгу джэгушхом сабый цIыкIухэми, IэкIыбым къикIыжьыгъэхэу хэкужъым къэзыгъэзэжьыгъэхэми осэшI купым ынаIэ атыригъэтыгъ. КIэлэцIыкIухэм ащыщэу анахь чанэу зыкъэзыгъэлъэгъогъэ Сэбэнэ Шъэлихьэ пчэгум къыращагъ, шIухьафтын ратыгъ. Тыркуем къикIыжьыгъэу Адыгеим щыпсэурэ Нэщ Октай лъэпкъым ыгу фэщагъэу, икъашъо пстэуми агу зэрищэфыгъэр осэшI купым игущыIэ къыщыхигъэщыгъ.\n— Тыркуем ит къалэу Измир пэмычыжьэу щыс къоджэ цIыкIум сыкъыщыхъугъ, — къытфеIуатэ тын лъапIэ къызфагъэшъошэгъэ Октай. — Ащ пчыхьэрэ ныбжьыкIэхэмкIэ тыщызэхахьэщтыгъэ, тилъэпкъ орэдыжъхэр къыщытIощтыгъэх, къашъохэр къэтшIыщтыгъэх. Тинахьыжъхэм къытагъэлъэгъузэ адыгэ къашъохэр зэдгъэшIагъэх. «Тыркуем къикIыжьыгъэ тикIал» зэраIуагъэр лъэшэу сигуапэ хъугъэ. Сятэжъ пIашъэхэр зыщапIугъэхэм сыгу сыкъищэжьыгъ. Тыркуем сыкъыщыхъугъ нахь мышIэми, сихэку гупсэу Адыгеим сыщыгупсэфыгъ.\nХэгъэгу джэгушхор зэрифэшъуашэу рекIокIыным джэгуакIохэм яIахьышIу хэлъ. Ахэм ясэнаущыгъэ, жэбзэ дахэу аIулъым бэ ялъытыгъэр. Пшъашъэхэр къыхэзыщыщтыгъэхэм ащыщэу Дэлэл Марьянэ гущыIэгъу тыфэхъугъ. Ар къашъо зыхъукIэ хьарзэ фыжьэу ошъогум итэу щыбыбырэм фэогъадэ. Икъашъо зэрэдахэм фэдэу ежьыри цIыфышIу.\n— Илъэсищ сыныбжьэу сыкъэшъонэу езгъэжьагъ, — къытфеIуатэ Марьянэ. – КIэлэцIыкIу IыгъыпIэм Сэралп Жаннэ къызэкIом ащ сэ гу къыслъитагъ ыкIи ансамблэм сыригъэблэгъагъ. Илъэс 15 сэхъуфэ ащ сыкъыщышъуагъ. Ащ ишIуагъэкIэ къэшъоныр къыспэблагъэ хъугъэ ыкIи сищыIэныгъэ еспхынэу сыгу исыубытагъ.\nТигущыIэгъу искусствэхэмкIэ колледжэу Налщык дэтым чIэхьэ, ар диплом плъыжькIэ къеухы. А илъэс дэдэм культурэм ыкIи искусствэм я Къэралыгъо университетэу Москва щыIэм еджэныр щыпедзэжьы. Апшъэрэ еджапIэр диплом плъыжькIэ къыухыгъ.\nIофшIэпIэ чIыпIиплIымэ ащылажьэзэ Москва илъэси 6-м ехъурэ Iоф щишIагъ. Мыгъэ Налщык къэкIожьыгъ, къызщыхъугъэ республикэм икультурэ фэлэжьэн гухэлъ иI.\n— Хэгъэгу джэгушхо зэрэщыIэщтыр ИнтернетымкIэ слъэгъугъэ. Ащ сыхэлэжьэн гухэлъ сшIыгъэ ыкIи зэхэщакIохэм зафэзгъэзагъ, — къытфеIуатэ Марьянэ. — Пшъэшъэхэщэу сагъэнэфагъ. Сызфэгъэзэгъэ лъэныкъор зэрэмыпсынкIэщтыр сшIагъэ, ау ащ сызэкIигъэкIуагъэп. Пшъашъэхэу къекIолIагъэхэр зэкIэ къэзгъэшъоным, агу хэсымыгъэкIыным сыпылъыгъ.\nМыщ фэдэ джэгушхохэм, зэхахьэхэм мэхьанэшхо зэрахэлъыр къыхэзгъэщы сшIоигъу. НыбжьыкIэхэр ащызэрэугъоих, лъэпкъым ихъишъэ агу къыщагъэкIыжьы, культурэр аIэты.


Республика Адыгея - Адыгеим и ЛIышъхьэ цIыфхэр ригъэблэгъагъэх\nРеспубликэм иIэшъхьэтет зыкъыфагъэзагъ Мыекъуапэ, Адыгэкъалэ, Мыекъопэ ыкIи Теуцожь районхэм ащыпсэухэрэм. ЦIыфхэр зыгъэгумэкIырэ Iофыгъохэр зэпхыгъагъэхэр псауныгъэм икъэухъумэн, социальнэ фэIо-фашIэхэм язэшIохын, еджапIэхэм мылъкум ылъэныкъокIэ яIофхэр нахь гъэтэрэзыгъэнхэр, гъэсэныгъэ зэрагъэгъотынымкIэ кIэлэцIыкIухэм зэфэдэ амалхэр яIэнхэр, ным, унагъом ыкIи кIэлэцIыкIухэм къэралыгъо IэпыIэгъу ятыгъэнымкIэ программэхэм ахэлэжьэнхэр ыкIи нэмыкIхэр.\nКъумпIыл Мурат зыкъызэрэфагъэзэгъэ тхылъ пэпчъкIэ муниципалитетхэм япащэхэм ыкIи министерствэхэм яIэшъхьэтетхэм пшъэрылъ гъэнэфагъэхэр афишIыгъэх.\nМыщ дэжьым хэгъэунэфыкIыгъэн фае республикэм иIэшъхьэтет гъубдж пэпчъ цIыфхэм зэраIукIэрэр. КъумпIыл Мурат мызэу, мытIоу хигъэунэфыкIыгъ республикэм ихабзэ икъулыкъухэм яIофшIэнкIэ цIыфхэм Iофыгъохэу къаIэтхэрэм апшъэрэ мэхьанэ аратын зэрэфаер. Социальнэ сетьхэмкIи Адыгеим и ЛIышъхьэ зыфагъэзэн алъэкIыщт. Республикэм щыпсэухэрэм ащ фэдэ амалри чанэу къызфагъэфедэ. КъумпIыл Мурат инэкIубгъо мафэ къэс нэбгырэ 20 фэдизмэ ягумэкIыгъохэмкIэ зыкъыфагъазэ. Iофыгъоу къаIэтырэ пстэуми ягъэцэкIэн республикэм и ЛIышъхьэ ежь ышъхьэкIэ ынаIэ тырегъэты.


Стамбул дэт УФ-м иконсульствэ зычIэт унэм ыпашъхьэ Адыгэхэр щызэрэугъоигъэх » NatPress.NET - Национальное Агентство Новостей России\nNatPress.NET - Национальное Агентство Новостей России » В Мире » Диаспора » Стамбул дэт УФ-м иконсульствэ зычIэт унэм ыпашъхьэ Адыгэхэр щызэрэугъоигъэх\n16:05 Вторник 0 5 642\nДиаспора 5 642 0\nСтамбул дэт УФ-м иконсульствэ зычIэт унэм ыпашъхьэ Адыгэхэр щызэрэугъоигъэх\nБэдзэогъум и 24 общественнэ движениеу «Адыгэ Хэкум ипатриотхэр» зыфиIорэм ыкIи адыгэ купэу «Тызэфэд» зыфиIорэм хэтхэр Стамбул дэт УФ-м иконсульствэ зычIэт унэм ыпашъхьэ щызэрэугъоигъэх. ЗэIукIэм ушъхьагъэу фэхъугъэр бэдзэогъум и 19 къалэу Налщык общественнэ движениеу «Хасэ» зыфиIорэм ипащэу Ягъэнэ Ибрахьим къытебанахи шъобж хьылэхэр зэрэрахыгъ ары.\nЗэрэугъоигъэхэр урамэу Истикал рыкIохи УФ-м иконсульствэ нэсыгъэх. Ахэмэ адыгэ быракъыхэр ыкIи лозунгхэу «Ибрахьим изакъоп» зытетхагъэхэр аIыгъыгъэх. Митингым хэлэжьагъэр резолюциеу аштагъэм къеджагъэх. Ащ зэритхагъэу, УФ-м иправительствэ адыгэхэр зыщыпсэущтыгъэ чIыгум щыхъурэм лъыплъэн фае, общественнэ движениехэм япащэхэм зэратеIункIэхэрэм ыкIи къызэратебанэхэрэм пэуцужьынэу щыт, бзэджашIэхэм пшъэдэкIыжь ягъахьыгъэн фае.\nЯгъэнэ Ибрахьимэ джырэ уахътэм сымэджэщым къычIащыжьи унэм къащэжьыгъ. Ежь къызэриIорэмкIэ, къытебэнагъэхэр – шъхьэзэкъо ухъумакIо предприятиеу «Синдика» зыфиIорэм ыкIи бзэджэшIэ купхэм хэтхэр ары.


БлэкIыгъэр пшIэн фае — Адыгэ макъ\nБлэкIыгъэр пшIэн фае\nРедактор 26.12.2019 КУЛЬТУРЭР, КЪЭБАРЫКlЭХЭР\nКъанджал заор тарихъ хъугъэ-шIэгъэ гъэшIэгъон. Ар зыщыIагъэм илъэс 300-м ехъу тешIэжьыгъэми, адыгэхэм гъогу къурпэнэу къызэранэкIыгъэр зыфэдагъэр шъыпкъэм тетэу пшIэным джырэ уахътэм цIыф лъэпкъ зэфэшъхьафхэм язэгурыIо-зэдэпсэуныгъэкIэ мэхьанэ иI.\nБэмышIэу Налщык, зэшъхьэгъусэ журналистхэу Котляровхэм ятхылътедзапIэ, тхылъэу «Канжальская битва: взгляд сквозь столетия» зыфиIорэр къыщытырадзагъ. А IофшIагъэм мы заор къызхэкIыгъэр, ащ щызэпэIутыгъэ кIуачIэхэр, машIор зэрэзэтеIэжэгъуаер, ау акъылкIэ хъурэ- шIэрэм упэгъокIымэ, уимурад зэрэкIэпщыщтыр къыщыIуагъ.\nСыда цIыф лъэпкъхэр рэхьатэу, мамырэу зэдэпсэунхэмкIэ анахьэу шIэгъэн фаер? Мы упчIэм иджэуап тхылъым еджэрэм дигъотэщт. Къырым хъанхэр ашъхьэкIэ зыщыгугъыжьхэу, утэшъуагъэхэу бэрэ адыгэхэм мылъку Iахь аIахынэу (дань) къякIущтыгъэх. Ау ежь лъэпкъым фишIэу, филэжьырэр ренэу хъункIакIохэм ячIыфэжъ пэIуагъэхьаным адыгэхэр, къэбэртаехэр езэщыгъагъэх; джащыгъум «Е тылIын, е тылIэн» гупшысэр ашIыгъ. Дэгъоу егупшысэхи, къякIугъэ хъан-техакIохэр сыд ишIыкIэми зэтыраукIэнхэр игъоу алъэгъугъ. Мы зы чэщ заоу Къанджал Iуашъхьэм (къушъхьэм) щыкIуагъэм къэбэртаехэм текIоныгъэр къыщыдахыгъ.\nТарихъ куум анахь гъэшIэгъонкIэ хэуцогъэ Къанджал заомкIэ бэ литературэ зэфэшъхьафэу щыIэр. Ахэм яавторхэри зэфэшъхьафых, ау зэфэдэу ащыкIэгъэтхъыгъэр черкесхэм дань арагъэтынэу зэрэмыхъугъэр, ащ ычIыпIэкIэ, ашъхьэ къаухъумэжьыныр игъоу зэралъэгъугъэр ыкIи къырым хъанхэр зэрэзэхагъэтэкъуагъэхэр, тарихъымкIэ ар апэрэу зэрэхъугъэр ары.\nПредыдущая Къихьащт илъэсым падзэжьыщт\nСледущая Апэрэу Адыгеим щызэхащагъ


Агъэнэфэгъэ пIалъэхэм аухынхэу — Адыгэ макъ\nАгъэнэфэгъэ пIалъэхэм аухынхэу\nАдыгэ Республикэм и ЛIышъхьэу КъумпIыл Мурат республикэ министерствэхэмрэ муниципалитетхэмрэ япащэхэм тыгъуасэ адыриIэгъэ зэIукIэгъум социальнэ-экономикэ хэхъоныгъэмкIэ Адыгеим иунэе программэ зэрагъэцакIэрэм щытегущыIагъэх.\nАдыгэ Республикэм экономикэ хэхъоныгъэмрэ сатыумрэкIэ иминистрэу Шэуджэн Заур доклад шъхьаIэр къышIыгъ, программэр зэрагъэцакIэрэм ар къытегущыIагъ.\nIофтхьэбзи 9 зэрэзэрахьэрэм игъэкIотыгъэу зэхэсыгъом щытегущыIагъэх. Ахэм ягъэцэкIэн пае 2020-рэ илъэсым сомэ миллиардым ехъу къыхагъэкIыгъ.\nЗэхэсыгъом зэрэщыхагъэунэфыкIыгъэмкIэ, программэм къыщыдэлъытэгъэ апэрэ проектыр агъэцэкIэгъах — реабилитационнэ гупчэр, стоматологическэ поликлиникэр, цэшIэ лабораториер зыхэхьэрэ медицинэ гупчакIэр Мыекъуапэ къыщызэIуахыгъ. Медицинэ гупчэм къыгот кIэлэцIыкIу поликлиникэм ишIыни ыкIэм фэкIо. Сомэ миллион 17 зыосэ мебелымрэ оборудованиемрэ къащэфынхэу рахъухьэ. Илъэсыр имыкIызэ унэр атыщт.\nДахъорэ Лэгъо-Накъэрэ зэзыпхырэ автомобиль гъогум изы Iахь (километрэ 11) игъэкIэжьынкIэ Iофышхо ашIагъ, ащ ипроцент 65-р агъэцэкIэгъах. Тыгъэгъэзэ мазэр имыкIызэ гъогур асфальткIэ апкIэщт. КъэкIорэгъым ащ игъэпсын зэрэщытэу аухыщт.\nПоселкэу Краснооктябрьскэм дэт газ станцием игъэкIэжьын къихьащт илъэсыр ары заухыщтыр. Джыдэдэм проект документацием игъэхьазырын Iоф дашIэ. Тыгъэгъазэм Москва къикIыщт специалистхэм ар экспертизэ ашIыщт. КъэкIорэгъым псэуалъэм игъэкIэжьынкIэ IофшIэнхэр рагъэжьэщтых.\nСабыибэ зэрыс унагъохэм Мыекъуапэ къащыфыхагъэкIыгъэ чIыгу Iахьхэм яинженер инфраструктурэ илъэси 4-м къыкIоцI агъэпсынэу рахъухьэ. Джыдэдэм проект-сметэ документацием игъэхьазырын аухы. БэнэнымкIэ спорт еджапIэм игъэкIэжьыни къихьащт илъэсыр ары заухыщтыр.\nКультурэмкIэ псэолъэ заулэ гъэкIэжьыгъэныр унэе программэм къыдыхэлъытагъ. ГущыIэм пае, культурэ-зыгъэпсэфыпIэ гупчэу Инэм дэтым игъэцэкIэжьын джыдэдэм ыуж итых, IофшIэнхэм япроцент 70-р зэшIуахыгъах. Илъэсыр имыкIызэ гъэцэкIэжьын IофшIэнхэр аухынэу рахъухьэ. Джащ фэдэу пIалъэу агъэнэфагъэм культурэмкIэ Унэу «Факел» зыфиIорэм игъэцэкIэжьын аухыщт. Пушкиным и Унэу Мыкъуапэ дэтым изэтегъэпсыхьан графикым тетэу макIо. Инженер сетьхэр агъэкIэжьых, тыгъэгъазэм и 15-м нэс джырэ шапхъэхэм адиштэрэ оборудованиер къаIэкIагъэхьащт.\nАдыгеим и ЛIышъхьэ пшъэрылъ афишIыгъ культурэм и Унэхэм кинотеатрэхэр къащызэIухыгъэнхэм пае Iофэу ашIэрэмкIэ зэдырагъэштэнэу. Къихьащт илъэсым мылъкур зэрагъэфедэщт шIыкIэмкIи пшъэрылъ гъэнэфагъэхэр афишIыгъэх.\n«НепэкIэ ар зигъо Iофыгъоу щыт. Хэбзэ къулыкъухэмрэ проектхэм ягъэцэкIэн хэлэжьэрэ подрядчикхэмрэ язэдэлэжьэныгъэ агъэпытэным мэхьанэшхо иI. Программэм къыдыхэлъытэгъэ Iофтхьабзэхэр игъом ыкIи шIуагъэ къытэу агъэцэкIэнхэмкIэ ахэм зэрэзэдырагъаштэрэм бэ елъытыгъэр», — хигъэунэфыкIыгъ КъумпIыл Мурат.\nШъугу къэтэгъэкIыжьы Адыгеим социальнэ-экономикэ хэхъоныгъэ егъэшIыгъэнымкIэ унэе программэу 2020 – 2024-рэ илъэсхэм ателъытагъэр мэлылъфэгъум зэраухэсыгъэр, Урысые Федерацием и Правительствэ и Тхьаматэу Михаил Мишустиныр ащ зэрэкIэтхэжьыгъэр. Унэе программэм къыщыдэлъытэгъэ Iофтхьабзэхэм ягъэцэкIэн пае федеральнэ бюджетым имылъку щыщэу сомэ миллиарди 5 республикэм къыфыхагъэкIыгъ. Мыгъэ программэм игъэцэкIэн фежьагъэх. Республикэм социальнэ-экономикэ хэхъоныгъэ езыгъэшIыщт, цIыфхэм ящыIэкIэ-псэукIэ зыкъезыгъэIэтыщт унэе программэм игъэцэкIэн мэхьанэшхо зэриIэр Адыгеим и ЛIышъхьэ хигъэунэфыкIыгъ.\n«Мы лъэныкъомкIэ Урысые Федерацием и Правительствэ IэпыIэгъушхо къытеты. Пшъэрылъэу тиIэхэр шIуагъэ къытэу игъом дгъэцэкIэнхэм фэшI тэри тфэлъэкIыщтыр зэкIэ тшIэн фае», — къыIуагъ КъумпIыл Мурат.\nПредыдущая Къэрдэн Аскэрбый хадзыжьыгъ\nСледущая IэпыIэгъур къызэтеуцощтэп


ТхакIоу Кощбэе Пщымафэ къызыхъугъэр илъэс 85-рэ хъугъэ — Адыгэ макъ\nТхакIоу Кощбэе Пщымафэ къызыхъугъэр илъэс 85-рэ хъугъэ\nРедактор 08.02.2021 08.02.2021 КУЛЬТУРЭР, КЪЭБАРЫКlЭХЭР\nФэбагъэрэ шъыпкъагъэрэ зыхэлъ гупшысэр\nСабыигъом къыхэмыкIыгъэ цIыфышхуи, цIыф цIыкIуи хъурэп. ИцIыкIугъом хаплъхьэрэр ары хэти къыхэкIыжьырэр. Арэу сэгугъэ «сабыир зэрапIурэр гущыI» языгъэIуагъэри.\nКъамыщыр ытхыцIэ ренэу «щыогъэджэгукIэ» кIэлэцIыкIур гъэсагъэ хъущтэп, ау гущыIэм кIэдэIукIэу ар пкъырэхьэмэ, щэч хэлъэп, гъогу зафэ тет. Адыгэ унагъохэм ухагъэлъыхъухьанэу пIукIэ-гъэсэкIэ шIыкIэ дэгъухэр арылъыгъэх. ЛъэрыкIозэ, гущыIэныр ригъэжьэгъэ къодыезэ, пасэу дэгъум, дахэм сабыир фагъасэщтыгъ, дэим, Iаем ямэхьани щысэ IупкIэ гъэнэфагъэкIэ гурагъаIощтыгъ. Унагъом имызакъоу, зэрэчылэу аIэ зэкIэдзагъэу къакIэхъухьэхэрэм пIуныгъэ тэрэз агъотынымкIэ Iофышхо алэжьыщтыгъ. Адыгэ лъэпкъым лъэшэу сабыим ынаIэ зыщытетыгъэ уахът къызыхэхъухьагъэр зэлъашIэрэ тхакIоу Кощбэе Пщымафэ. КъэкIырэ лъэпкъхэм псыр зэряфэныкъуагъэу, сабый пэпчъи гущыIэ тэрэзыр, фабэр, шъыпкъэр ифэныкъуагъэх, ахэр игуапэу зэкIэ зыIуищагъ ыкIи пкъырыхьагъ тхакIо хъун насыпыр Тхьэм зынэтIэгу ышIыгъэгъэ кIалэм.\nПщымафэ зэдэштэныгъэ ин щыIэныгъэм илъэныкъо пстэумкIи хэлъыгъ: ицIыфыгъэ гупсэфыгъэкIэ, ишэн гъэтIылъыгъэ зэтеткIэ, игурышэ-гулъытэ хэхыгъэкIэ.\nТхьэм къыхилъхьагъэу еджэныр шIэгъошIу къыфэхъущтыгъ, ымышIэрэр зэригъэшIэныр, тхылъхэм бэу яджэныр, илэгъухэм ащкIэ къахэщыныр къыдэхъущтыгъ. Адыгэ гущыIэр, ныдэлъфыбзэр, литературэр икIэсагъэх. Мы зэкIэмкIэ еджэпIэ шъыпкъэ фэхъугъэр ятэ ихьакIэщ ары. Ежь Пщымафэ къызэриIощтыгъэмкIэ, ятэ цIыф гъэтIылъыгъэ-рэхьатэу, шэнышIо-гушIубзыоу, ыIэ зэкIэми якIоу, хэти фэлъэкIырэмкIэ къогъанэ имыIэу ишIуагъэ зэрэригъэкIыщтым пылъыгъ. КIалэм янэу ХъорэлIхэм япхъугъэр, пхъэшэ дыс хьазырыгъ: гъучI Iадэр пкIышъо къыщигъэджэгун ылъэкIыщтыгъ. Ау ныр, ны! ЦIыфы ухъумэ шIоигъоу мэгуIэ.\nПщымафэ кIэлэ мыдаIохэм ащыщыгъэп, раIорэр ытхьакIумэ ихьэщтыгъ, ратырэр ышхыщтыгъ. Къоджэ еджапIэм щеджэзэ, еджэн-къулайныгъэ гъэнэфагъэхэр къыIэкIэхьэх. ИцIыкIугъом къыщегъэжьагъэу тхэным фэщагъэу къэтэджыгъ, ау ащ къикIырэп пасэу тхэныр ригъэжьагъэу.\nГупшысэкIэ амал икъу бгъотыным пае гъэпсэфыгъор зыщыбгъэгъупшэн фае, умышIабэ къыпфэзыIотэщт тхылъхэм уяджэныр ищыкIагъ. Ары ежь Пщымафи зэрэзекIуагъэр. ЕтIани къоджэ еджапIэм зэрэщырагъаджэщтыгъэхэр адыгабзэкI, ащ къыхэкIэу, Iэтахъохэми, нахь инхэми икъоу урысыбзэр ашIэщтыгъэп. Ар ашIэнымкIэ Iофышхо къапыщылъыгъ, тхэн Iофыр ащ къыгохъожьымэ, нэдэплъыпIэ иIэжьыгъэп.\nПщымафэ икъэхъукIэ, иеджакIэ, иунагъо яхьылIагъэу къыIуатэщтыгъ: «сэри, сипкъэгъу-лэгъухэми, сэщ нахьыжъхэми тыкъызыхэтэджагъэр нэмыкI дунай. Сянэ-сятэхэр унэгъо зэтегъэпсыхьагъэхэм къарыхъухьэгъагъэхэми, еджакIи тхакIи ашIэщтыгъэп. Сянэу Гощмафэ бжъэдыгъу чылэ цIыкIоу Пщыкъуйхьаблэ къыщыхъугъ, щапIугъ, щалэжьыгъ, ау ялIакъокIэ мамхыгъэ ХъорэлI оркъымэ ащыщыгъ. Сятэу Къарбэч къызэрыхъухьэгъэ унагъор ижъыкIэ Хьатикъуае дэсыгъ. Сятэ ятэжъ Тамбый хьаджэм иунагъо игъусэу Адэмые къэкощыжьыгъагъ.\nСяни сяти гъэсэныгъэ яIагъэп, ау гъашIэм къыхахыгъэу шIэныгъэ гъэнэфагъэ апкъырылъыгъ. Сянэ зышIэщтыгъэхэм къаушыхьатын, жэбзэ дахэ Iулъыгъ, губзыгъагъ. Сятэшыпхъоу Муслъимэти ухэтми уигъэдэIонэу къэбарIотэ Iэзагъ. Сятэ, шъыпкъэ, гущыIэным фэIэзагъэп, бэ къыIощтыгъэп, ау Iэзагъ, къупшъхьэ зэпыкIыгъэхэр, зэрыкIыгъэхэр зи къямыхъулIагъэм фэдэу ыгъэхъужьыщтыгъэх, уз зэфэшъхьафхэм Iэзэгъу афэхъущт уцхэр ышIыщтыгъэх, пхъэшIэ IэпэIэсагъ. СятэкIэ сятэжъэу Амини шъошIэ дэгъугъ, шы-онэ IапIэхэр дахэу ышIыщтыгъэхэу къаIотэжьы. Сянэшэу Мурати апэрэ кIэлэегъаджэу Бжъэдыгъу къитэджагъэмэ ащыщыгъ…».\nМыщ фэдиз дэгъум къыхэхъухьэгъэ кIалэр а зэкIэм ямыгупшысэщтыгъэми, еджэным дихьыхыгъ: «тхэным фэщагъэ сызышIыгъэмэ къахэзгъэщырэр тихьакIэщ къыщызэрэугъоищтыгъэхэ лIыжъхэр арых. Сятэ ныбжь шIукIае иIэу сыкъыфэхъугъагъэти, къылъихьэщтыгъэхэр ныбжьышхо зиIэгъэ закIэх. Пхъэ пIэкIорым тес лIыжъхэм акIыб сыдэсэу, шъэожъые такъыр сэхъуфэ, ахэм къаIотэрэ къэбархэм, пшысэхэм, тхыдэжъхэм, таурыхъхэм пчыхьэ къэс сядэIущтыгъ, ины сызэхъум, пчъаблэм сыготэу сядэIуныр зэпызгъэугъэп. Пчыхьэ къэс зэхэсхыгъэр силэгъухэм афэсIотэжьыныр сикIэсагъ».\nАу Кощбэе Пщымафэ тхакIо хъунымкIэ анахь зишIуагъэ къекIыгъэу щытыр, гуапэ хигъуатэу, емызэщыжьэу тхылъыбэм зэряджэщтыгъэр ары. ЫшIэмэ шIоигъоу зыкIэгушIущтыгъэ пстэури а зэкIэм къырагъэкъужьыгъ.\n1969-рэ илъэсым тхэкIо ныбжьыкIэхэм яя 5-рэ Всесоюзнэ зэIукIэу Москва щыкIуагъэм ар илIыкIуагъ. ТхакIом рассказхэр, повестьхэр, романхэр зыдэт тхылъхэр къыдигъэкIыгъэх. Ахэр: «Сэтэнай», «Гум пае гу аты», «Мэфибл уай», «Къэгъэгъэ шъоф», «Чъыг уджхэр», «Мэзэгъо чэщхэр», «Шъыпкъэу къычIэкIыжьыгъэ гущыI», «Гъогу зэхэкIхэр», «ЧIыфэ», «О шIу уарэлъэгъу», «Дышъэ тас», «КIэлэцIыкIу джэгукIэхэр», «Ытхыгъэмэ ащыщхэр», нэмыкIхэри.\nПщымафэ итхылъхэр урысыбзэкIи Москва, Краснодар, Мыекъуапэ къащыдэкIыгъэх: «Семь дождливых дней», «Птицы покидают гнезда», «Детские игры», «Пророчество судьбы».\nКощбэе Пщымафэ гъусэ иIэу КъурIаныр адыгабзэм рилъхьагъ.\nИтхыгъэхэм ащыщхэр журналхэу «Зэкъошныгъэм», «Литературная Адыгея», «Эльбрус», «Кубань», «Огонек», «Кавказ» зыфиIохэрэм къыхаутыгъэх. Пщымафэ итхыгъэмэ ащыщхэр украиныбзэкIэ, тыркубзэкIэ, арапыбзэкIэ зэрадзэкIыгъэх, къыдагъэкIыгъэх. Иусэхэм ащыщхэр композиторхэм орэдышъом ралъхьагъэх.\nТхакIом иповестэу «Мэфибл уай» зыфиIорэм техыгъэ пьесэр, идрамэу «ШъхьакIо» зыфиIорэр Адыгэ драмтеатрэм щагъэуцугъэх. Оперэу «Лаукъан» зыфиIоу Тхьабысымэ Умарэ КIэрэщэ Тембот иповестэу «Шахъомрэ пшъэшъэ пагэмрэ» зыфиIорэм ифэмэ-бжьымэ зыкIэтэу ыусыгъэм илибретто Бэрэтэрэ Хьамидэ игъусэу Пщымафэ ытхыгъ. Джащ фэдэу урыс тхакIохэм япроизведениехэм ащыщхэр Шэуджэн Аюбэ игъусэу Пщымафэ адыгабзэкIэ зэридзэкIыгъэх.\nАу Кощбэе Пщымафэ итворчествэ анахь уасэ фэозгъэшIырэр, сэ сишIошIкIэ, икъэлэмыпэ къычIэкIыгъэ произведение пэпчъ гъэцэкIэпагъэу, купкIымкIи шъуашэмкIи, художественнэ шэпхъэ- хэбзэ пстэумкIи зэгъэзэфагъэхэу, ащ къыIуатэрэм, хэт образхэм удахьыхэу, бзэр ащыбзэрабзэу, лъэныкъуабэкIэ зэтегъэпсыхьагъэхэу зэрэщытхэр ары.\nЩэч хэлъэп, зибэ пшIэрэм уфэIаз. Игъорыгъозэ тхакIом иIэпэIэсагъи илъэсхэм къадэкIуагъ, ежьыри езэщыгъэп зыкIи фэбагъэрэ шъыпкъагъэрэ зыхэлъ гупшысэр художественнэ произведение пчъагъэу ушъагъэу, зафэу, еджэрэм ышIошъ ыгъэхъоу, акъыл хахэу ыгъэпсыным, игугъэ лъыкIэхьаным.\nИгушъхьэлэжьыгъэ дахэ епэсыгъэ щытхъури къылэжьыгъ ыкIи къыIукIэжьыгъ Кощбэе Пщымафэ Къарбэч ыкъом. Ар Адыгэ Республикэм инароднэ тхакIу, литературнэ шIухьафтынэу Теуцожь Цыгъо ыцIэкIэ агъэнэфагъэм, журналистхэм япремиеу Андырхъое Хъусен ыцIэкIэ щытым ялауреат, Урысые Федерацием и Апшъэрэ Совет и Президиум и Щытхъу тхылъ къыфагъэшъошагъ. Урысые Федерацием итхакIохэм я Союз 1970-рэ илъэсым ыкIи УФ-м ижурналистхэм я Союз 1965-рэ илъэсым къащегъэжьагъэу ахэтыгъ.\nФэбагъэрэ шъыпкъагъэрэ зыхэлъ гупшысэр Пщымафэ ыIэтыгъ, фэбэгъуагъ. Итхылъхэм яджэх, игущыIэ тырэгъуазэ, тхэкIо IэпэIасэр тщыгъупшэрэп, псаоу къытхэтыгъэмэ, ыныбжь илъэс 85-рэ хъущтыгъэ, лIэшIэгъуныкъор тхэным тыригъэкIодагъ, лъэпкъ литературэм хигъэхъуагъ.\nПредыдущая Краснодар щешIагъэх\nСледущая КIуачIэхэм ахагъэхъощт


Препарат Цебрилизин: инструкция по применению, цена, описание.\nЦеребролизат: инструкция по применению, цена, описание.\nЭпиталамин: инструкция по применению, цена, описание.\nЦерутил: инструкция по применению, цена, описание.\nЦеретек: инструкция по применению, цена, описание.\nВинибис: инструкция по применению, цена, описание.


Фестивалым зыкъыщагъэлъэгъуагъ | Адыгэ Макъ\nКIэлэцIыкIу творчествэм и Гупчэу ТIуапсэ дэтым Урысыем щыпсэухэрэ лъэпкъхэм языкIыныгъэ фэгъэхьыгъэу лъэпкъ культурэхэм яфестиваль щыкIуагъ.\nАщ районым ипсэупIэ зэфэшъхьафхэм къарыкIыгъэхэ кIэлэцIыкIу творческэ коллективхэр хэлэжьагъэх. Адыгэхэм, урысхэм, ермэлхэм ыкIи къэзэкъхэм якультурнэ кIэн ибаиныгъэ игъэкIотыгъэу къагъэлъэгъуагъ.\nХэти къызхэкIыгъэ лъэпкъхэм яорэдхэр, якъашъохэр, язэхэтыкIэхэр, яхабзэхэр ыкIи ялъэпкъ щыгъынхэр зыфэдэхэр сценэм къыщагъэлъэгъуагъэх. Лъэпкъ шхынхэр къызэрахьылIэгъэ зэнэкъокъум цIыфхэр рагъэблагъэщтыгъэх, шхынхэм ахагъаIэщтыгъэх. КIэлэцIыкIухэм аIэкIэ ашIыгъэ пкъыгъохэм, сурэтхэм арагъэплъыгъэх. ПсэупIэхэу Псыбэ, Агуй-Шапсыгъэ къарыкIыгъэхэ ныбжьыкIэхэм номинацие зэфэшъхьафхэмкIэ фестивалым идипломхэр аратыгъэх.


Лъэпкъ зэкъотныгъэр щылычым фэд — Адыгэ макъ\nЛъэпкъ зэкъотныгъэр щылычым фэд\nГитлер идзэхэм 1942-рэ илъэсым пшъэрылъ шъхьаIэу къафагъэуцугъагъэр Кавказым чIыдагъэ зыщычIэлъхэ чIыпIэхэр зэлъаубытынхэр арыгъэ. Мыекъуапэ, Грознэм, Баку ябаиныгъэхэр къызIэкIагъэхьанхэу кавказ къушъхьэхэм техакIохэр къяпшылIэщтыгъэх.\nСоветскэ дзэкIолIхэр дэгъоу уIэшыгъэ нэмыц техакIохэм шъоф нэкIхэм щапэуцужьынхэр къиныгъ. Нэмыц танкхэм, моторизованнэ частьхэм узэратекIон Iашэхэр яIагъэхэп, ежьхэри зэо мэхъаджэу Ростов лъэныкъомкIэ зыхэлэжьагъэхэм кIочIаджэ ышIыгъагъэх. Лъэсыдзэ дивизиехэм ядзэкIолIыбэ зыщызэогъэ-\nхэ шъофхэм ащыфэхыгъ.\nКъызэкIакIохэзэ кавказ къушъхьэ лъапсэхэм къазынэсыхэр ары Вермахт итанкхэмрэ артиллерие онтэгъумрэ ыгъэфедэнхэ зэримылъэкIыщтыр пыим къызыгурыIогъагъэр. Тэ тидзэкIолIхэмкIэ ар жьыIухьагъу хъугъагъэ.\nIашэхэри щэ-гынхэри афикъущтыгъэхэп, къафащэнхэуи амал щыIагъэп, сыда пIомэ Темыр Кавказыр нэмыкI чIыпIэхэм языпхыщтыгъэхэ гъогухэр фашистхэм зэлъаубытыгъагъэх. ЯщыкIэгъэщтхэ гъомылапхъэхэр, дзэ щыгъынхэр, Iашэхэр пэшIорыгъэшъэу къушъхьэхэм ащагъэтIылъыгъэхэу щытыгъэп.\nПыир Кавказым щызэхагъэтэкъоным пае гъэретынчъэ хъугъэхэ советскэ лъэсыдзэ дивизиехэм къащыкIэгъэ цIыф пчъагъэм фэдиз ахэбгъэхъожьын фэягъэ. Дисциплинэм къыщыкIэгъагъ, цIыфхэр икъущтыгъэхэп. Къушъхьэхэм ащыпсэухэрэ цIыфхэм ащыщых къахащыгъагъэхэр. Ащыгъум КъохьэпIэ Чыжьэм ыкIи Сыбыр ащыIэхэ дивизиехэр Кавказым псынкIэу къадзышъунхэу щытыгъэп.\nДжащ фэдэ чIыпIэ зэжъу ифагъэхэ шхончаохэр дэгъоу уIэшыгъэхэ нэмыцхэм атекIонхэм фэшI лIыгъэ-пытагъэу ахэлъыр джыри къаIэтын фэягъэ. Ахэр зэмыблэжьхэу пыим зэрэпэуцужьыгъэхэр я 31-рэ шхончэо дивизиеу Мыекъуапэ къэзыгъэгъунагъэм хэтыгъэхэм ялIыхъужъныгъэ нафэ къешIы.\nАдыгеимрэ Краснодар краимрэ якъушъхьэ лъэпсэ ыкIи къушъхьэ псэупIэхэм нэбгырэ 600 къадащыгъагъ, ахэр я 248-рэ полкым IэпыIэгъу фэхъунхэу агъэкIогъагъэх. Зэо мэхъаджэу зыхэфагъэхэм ыуж псаоу къэнэжьыгъагъэр нэбгыри 148-рэ.\nПолкэу зипчъагъэ рагъэкъужьыгъэм рызэонхэу къыратыгъагъэр винтовки 170-рэ. Нэбгырэ 700-р ащ фэдэ IашэкIэ пыим зэрэпэмыуцужьышъущтыр зэкIэми къагурыIощтыгъ. ДзэкIолI зырызхэу зыхэтыгъэхэ частьхэм ауж къинагъэхэм ыкIи заом зыIухьэхэкIэ нэмыцхэм къатыраххэрэ Iашэхэр къызIэкIагъэхьанхэу унашъо къафашIыгъагъ. Джаущтэу Iаши, щэ-гынхэри зимыIэхэ дзэкIолIхэр IэпцIанэкIэ нэмыц танкхэм апэуцужьынхэу хъущтыгъэ. Апсэ халъхьэзэ ахэм пыир къызэтырагъэуцогъагъ. Ежьхэми чIэнагъэу ашIыгъэр иныгъэ. я 31-рэ Мыекъопэ дивизием щыщэу къэнэжьыгъагъэр нэбгырэ 275-рэ.\nКъалэхэу Армавир, Мыекъуапэ ыкIи ТIуапсэ къэгъэгъунэгъэнхэм фэшI тидзэхэр пхъашэу техакIохэм зэрапэуцужьыгъэхэм Гитлер игухэлъхэр зэщигъэкъогъагъэх. ТидзэкIолIхэр зэмыблэжьхэу, пытэгъэ ин къызхагъафэзэ Мыекъуапэ пыим зэрэрамытыгъагъэр я 12-рэ Армием ипэщагъэу А. А. Гречкэм итхылъэу «Битва за Кавказ» зыфиIорэм къыщитхыжьыгъ.\n«1942-рэ илъэсым шышъхьэIум и 8-м къыщегъэжьагъэу мэфиплIым къыкIоцI зэо пхъашэхэр псыхъохэу Пшызэ, Лабэ ыкIи Шъхьэгуащэ апэблагъэу ащыкIуагъэх. Анахьэу Курганинскэ, Джэджэ, Келермесскэ, Белореченскэ, Мыекъопэ шъолъырхэм зэо машIор ащыкIосэгъагъэп. Пыир ыкIуачIэкIи, ипчъагъэкIи зэрэзэтегъэпсыхьэгъагъэм емылъытыгъэу, тидзэкIолIхэм лIыгъэу зэрахьагъэм ишIуагъэкIэ нэмыцхэм ТIуапсэ екIурэ гъогур пхыратхъун алъэкIыгъэп», — къыщеIо ащ.\nМыекъуапэ къызэраухъумэгъэ шIыкIэм ыкIи пыим чIэнагъэу ышIыгъэхэм зэфэхьысыжьхэр афишIыхэзэ, А. Гречкэм етхы:— А лъэхъаным гитлеровцэхэм ащыщэу нэбгырэ мин 54-рэ, дзэкIолIхэу ыкIи офицерхэу, заом хэкIодагъ. А пчъагъэр зэо лъэхъаным атхыгъэгъэ тхылъхэм къаушыхьаты. Пыим къыфагъэуцугъэгъэ пшъэрылъыр ыгъэцэкIэн ылъэкIыгъэп, ТIуапсэ ыштэшъугъэп.\nЛIыгъэшхо къызхагъафэзэ тидзэкIолIхэм диверсантхэр къызэрэхагъэщыгъэхэр ыкIи зэрагъэкIодыгъэхэр лIыхъужъныгъэу афэплъэгъунэу щыт. Псыхъохэу Шъхьэгуащэрэ Къурджыпсырэ къызэпырыкIыхэзэ я 13-рэ нэмыц танк дивизиер мэфитфыкIэ къызэтырагъэуцон алъэкIыгъагъ. А мэфэ заулэр арыгъэ советскэ лъэсыдзэхэм ТIуапсэ екIурэ гъогум пыир къыщагъэуцун залъэкIыгъагъэр ыкIи пхъашэу зыжэхэхьэгъагъэхэр.\nАщ дэжьым тидзэкIолIхэр\nфашистхэм атекIуагъэхэу къушъхьэм хэхьэгъагъэхэми, яIоф зытетыр нэмыцхэм яем нахьышIугъэп. ЦIыфхэм ашхыщтыр къафащэн алъэкIыщтыгъэп. Мэз чIэгъым къыщаугъоирэ пхъэшъхьэ-мышъхьэхэр ары зэрэхэкIыжьыщтыгъэхэр, лъапсэхэр къыхатIыкIыхэзэ ашхыщтыгъэх. Ялъэкъопылъхьэхэр лажьэхи зэIэзыжьыгъагъэх. Мэзым хэукIыхьагъэхэ псэушъхьэхэу къыхагъуатэхэрэм ашъохэр къатырахыхэти, цуакъэхэр зэкIадэщтыгъэх.\nЧIэнэгъэ хьылъэхэр ашIыгъэхэми, къинышхо ателъыгъэми советскэ дзэкIолIхэм нэмыц техакIохэр къагъэуцунхэ алъэкIыгъэ къодыеп, ахэр рафыжьэжьыхи, кIэкIэу ауж ихьэгъагъэх.\n1943-рэ илъэсым шышъхьэIу мазэм къыщегъэжьагъэу щылэ мазэм нэс я 31-рэ лъэсыдзэ дивизием ия 248-рэ полк изакъоу нэмыц дзэкIолIхэу ыкIи офицерхэу 1500-рэ, пулемет 58-рэ, миномет 15, танки 10, автомашини 7, зы бронемашинэ ыгъэкIодыгъагъэх.\nКъушъхьэм щызэогъэ дивизием хахьэщтыгъэхэ дзэкIолIхэм янахьыбэр Кавказым щыпсэухэрэм ащыщыгъэх. Я 9-рэ къушъхьэ дивизиеу Грузием къыщаугъоигъэм хэтыгъэ грузин ыкIи абхъаз дзэкIолIхэм псэупIэу Черниговскэм дэжь пыим къыдзыхьэгъэ чIыпIэр щыпхыратхъугъагъ.\nКавказ къушъхьэтх шъхьаIэр къэзыухъумэщтыгъэ я 20-рэ къушъхьэ-шхончэо дивизиеми лъэпкъ зэфэшъхьафхэм ащыщых хэтыгъэхэр. Белореченскэ зэпырыкIыпIэм щызэогъэ лейтенантэу Аглям Юсуповым къыIотэжьыщтыгъ: «Тивзвод нахьыбэу хэтыгъэхэр узбекыгъэх, азербайджаныгъэх, ермэлыгъэх ыкIи грузиныгъэх. Урысхэр нэбгыритIу зэрэхъущтыгъэхэр, алъэкъоцIагъэхэр Абрамов ыкIи Келаров».\nКIуачIэ зимыIэжьыгъэ шхончэо дивизием хагъэхьэгъэгъэхэ дзэкIолIхэр лъэпкъыбэмэ — адыгэхэм, къэбэртаехэм, осетинхэм, дагъыстанхэм, абхъазхэм, нэмыкIхэми — къахэкIыгъэхэу щытыгъэх. Кавказым пыир къыщызыгъэуцугъагъэхэр Кавказым щыпсэухэрэ цIыфхэр ары. ДзэкIолIыбэмэ зэрахьэгъэ лIыхъужъныгъэр, лъэпкъ зыкIыныгъэ ахэлъэу нэмыц техакIохэм зэрапэуцужьыгъэхэр Хэгъэгу зэошхом ТекIоныгъэр къыщыдэхыгъэнымкIэ щысэтехыпIэ хъугъэх. Зэкъошныгъэ зыхэлъхэ лъэпкъхэм язэкъотныгъэ ипытагъэрэ ягушхоныгъэрэ фашистхэр къыпэуцужьышъугъэхэп, пый къытфэхъурэ пстэуми шIу зэрарамыгъэхьыщтыр хэти къыгурыIуагъ.\nАвторым мы тхыгъэр ыгъэхьазыры зэхъум архив зэфэшъхьафхэр, А. А. Гречкэм итхылъэу «Битва за Кавказ» зыфиIорэр, гъэзетхэм къыхаутыгъэхэ тхыгъэхэр ыгъэфедагъэх.\nПредыдущая Щытхъу къылэжьыгъ\nСледущая Игъом къулыкъухэм зафэжъугъаз


Home » Adyghe » 18 Philippians » 01\nposted by derDaniel on Fri, 11/19/2010 - 10:28\nЗИІЭХЭУ ФИЛИППИ КЪАЛЭМ ДЭСХЭМ\nСэ сы Паул. Сэррэ Тимофейрэ* Христос Исус тыфэлажьэ. Тимофей сигъусэу шъо, Тхьэм ицІыф лъапІэхэу, Филиппи къалэм* дэсхэу, Исус Христос зыгу илъхэм, шъуичылыс иІэшъхьэтетхэмрэ* иІэпыІэгъухэмрэ* шъуигъусэхэу, мы тхылъыр къышъуфэсэтхы.\n1:1 Филиппи къалэр – Рим къэралыгъошхом щыщэу Македоние хэкум итыгъ. А хэкур джырэ Грецием (Иунанистаным) итемыр Іахьэу щытыгъ. Еплъ Апостол. 16:9-40.\n1:1 Іэшъхьэтетыр – урымыбзэм щыщ гущыІэу «Іэшъхьэтетэу» ыкІи «зынаІэ Іофхэм атезыгъэтэу» зыфаІорэм етІанэ мэхьанэу «епископыр» иІэ хъугъэ.\n1:1 ІэпыІэгъур – етІанэ мы гущыІэм мэхьанэу «диаконыр» иІэ хъугъэ. Еплъ Рим. 16:1; 1 Тим. 3:8,12.\nПаул шІошъхъуныгъэ зиІэхэу Филиппи дэсхэм Тхьэм зэрафелъэІурэр\n3Сыгу шъукъэкІ къэси, си Тхьэ щытхъу фэсэшІы. 4Сыдигъуи шъо пстэуми пае Тхьэм сызелъэІукІэ, гушІуагъокІэ селъэІу, 5сыда пІомэ апэрэ мафэм къыщегъэжьагъэу джырэ нэсыфэ, Іофэу къэбарышІум сэ фэсшІагъэмкІэ шъуиІахьэ хэлъыгъэшъ ары. 6Тхьэм Іофэу шъугухэм ащиублагъэр Исус Христос дунаем къызыкІожьыщт мафэм нэсы зэрэригъэкъущтым сыщэгугъы.\n7Арэущтэу шъо пстэуми пае сызэрэгупшысэрэр тэрэз, сыда пІомэ Іэхъу-лъэхъу къыстыралъхьагъэу щытми, къэбарышІум пэуцухэрэм пэгъокІ ястыми, къэбарышІум ишъыпкъагъэ къэзгъэлъагъоми, сыгу шъуилъ зэпыт, шъо пстэури, сигъусэхэу Тхьэм ынэшІу къызщифэхэрэр. 8Исус Христос ишІулъэгъуныгъэ сыгу илъэу шІу шъузэрэслъэгъурэмкІэ Тхьэр сишыхьат.\n9Тхьэм сызэрелъэІурэр шІэныгъэмрэ зэхэшІыкІыныгъэ пстэумрэ ягъусэу, шІулъэгъуныгъэ нахьыбэ шъуиІэ зэпытыныр ары. 10ЕтІанэ нахьышІур зыфэдэр зэхэшъушІыкІын шъулъэкІыщт, шъугухэри къабзэхэу, зыми шъузэригъэмысэн зи щымыІэу, Христос дунаем къызыкІожьыщт мафэм дэжь шъущытыщт. 11Арэущтэу шІугъэу шъыпкъагъэм къыхэкІырэр Исус Христос шъугухэм инэу къарилъхьащт, цІыфмэ Тхьэм щытхъушхо фашІыным ыкІи ежьыр агъэлъэпІэным пае.\nХристос уфэлэжьэныр ары щыІэныгъэ шъыпкъэр\n12ШъушІэнэу сыфай, сшыхэр, сэ къысэхъулІэгъэ Іофхэм яшІуагъэ къэбарышІу гъэІуным иІоф къызэрэрагъэкІыгъэр. 13Арэущтэу Кайсарым иунэшхоу преторие иухъумакІохэмрэ адрэ цІыф пстэумрэ нафэ афэхъугъ, Христос сызэрэфэлажьэрэр ары Іэхъу-лъэхъур къызкІыстыралъхьагъэр. 14Ащ нэмыкІэу, цІыфхэм Іэхъу-лъэхъу къызэрэстыралъхьагъэм пае, сшыхэу Зиусхьаныр зыгу илъхэм янахьыбэхэм агухэм зыкъаІэтызэ, мыщынэхэу Тхьэм игущыІэхэр нахь гушхоныгъэкІэ агъэІухэу аублагъ.\n15Шъыпкъэ, шъугъонымрэ зэщыхьанымрэ агухэм арылъхэу, Христос икъэбар зыгъэІухэрэри щыІэх, ау нэмыкІ цІыфхэм агухэм шІугъэ зэрарылъым пае, Христос икъэ-\nбар агъэІу. 16Апэрэхэм агухэм зэщыхьаныгъэ арылъэу, гумыкъэбзагъэкІэ Христос икъэбар агъэІу. СиІэхъу-лъэхъу джыри нахь щэчыгъуаеу ашІынэу агу хэлъ. 17Адрэхэм шІулъэгъуныгъэ агухэм зэрарылъым пае, Христос икъэбар агъэІу. Христос икъэбарышІу пэуцухэрэм пэгъокІ ястыжьынэу Тхьэм сызэригъэнэфагъэр ашІэ. 18Ар Іофэп. Арэущтэуми мырэущтэуми, гухэлъ бзаджэкІи гухэлъышІукІи, Христос икъэбар агъэІу хъумэ, сэгушІо.\nЫкІи сыгушІо зэпытыщт, 19сыда пІомэ Тхьэм шъузэрелъэІурэм паий, Исус Христос Ыпсэ ЛъапІэ ІэпыІэгъу къызэрэсфэхъурэм паий, мы къиным сыкъызэрэхэкІыжьыщтыр сэшІэшъ ары. 20ЗыкІи сызтеукІытыхьан Іоф горэ щымыІэу, джыри сыдигъуи, сыпсауми, сылІэми, спкъыкІэ Христос гушхоныгъэкІэ зэрэзгъэлъэпІэн зэпытыщтым сыкІэхъопсы ыкІи сыщэгугъы. 21Сыда пІомэ сэ щыІэныгъэ шъыпкъэу зыфасІорэр Христос сыфэлэжьэныр ары, сылІэми ишІуагъэ къысэкІыщт. 22Ау мы пкъым сыщыпсэунэу щытмэ, шІугъэ къызхэкІырэ Іоф сшІэн слъэкІыщт. Ау а ІофитІум язэу къыхэсхыщтыр сшІэрэп. 23А ІофитІумэ сырагъэзы. Мы дунаем сехыжьынышъ, Христос сыригъусэнэу сшІоигъу. Ар бэкІэ нахьышІу. 24Ау мы пкъым сыкъыхэнэныр шъоркІэ нахь щыкІэгъэшхоу щыт. 25Ащ сыщыгугъэу, мыщ дэжьым сыкъызэрэнэжьыщтри, гушІуагъо игъусэу шъуишІошъхъуныгъэ нахь пытэ хъу зэпытыным пае, шъуадэжь сызэрэщыІэщтри сэшІэ. 26Ащыгъум шъуадэжь сыкъызыкІожькІэ, Христос Исус къысфишІэгъэ Іофым лъэшэу шъущыгушІукІын шъулъэкІыщт.\n27ЗэкІэми апэу Христос ехьылІэгъэ къэбарышІум фэшъуашэу шъузекІу. Ащыгъум сыкъакІоу шъуслъэгъумэ, е сыщымыІэу шъуикъэбар зэхэсхымэ, зыгу-зыпсэу гъогу занкІэм шъыпкъэу шъурыкІоу, шъузэгурыІоу, къэбарышІоу шъушІошъ хъурэм пае инэу шъузэдэлажьэу, 28къышъупэуцухэрэм зыкІи шъузэращымыщынэрэри сшІэщт. Ахэр зэрэкІодыжьыщтхэри, шъо шъумыкІодэу шъукъызэрэнэжьыщтри шъуизекІуакІэ нафэу аригъэлъэгъущт. ШъумыкІодэу шъукъэзыгъэнэжьыщтыр Тхьэр ары. 29Сыда пІомэ ХристоскІэ шІошъхъуныгъэ шъуиІэным имызакъоу, Христос паий къин шъущэчынэу Тхьэм ынэшІу щыфэныгъэкІэ фит шъуишІыгъ. 30Сэ бэнэным сыхэтэу зэрэшъулъэгъугъэм фэдэу, шъори джы шъухэт, джыри а бэнэным сызэрэхэтыр зэхэшъухыгъ.\n‹ 18 Philippians up 02 ›